text:
Rom: a Rome conference europeane su la popolazion Rom
Ai 22 e ai 23 di Zenâr si è davuelte a Rome, alì de Scuele superiôr de aministrazion, la Conference europeane su la popolazion Rom. La iniziative e je stade metude adun dai ministeris talians dal interni e de solidarietât sociâl e e à riclamât rapresentants istituzionâi talians e europeans, intune cun membris des comunitâts Rom e Sinti. Intant de Conference, il rapresentant de OSCE, Andrzej Mirga, al à batût sul concet de rapresentance e de partecipazion di chestis comunitâts ancje inte vite politiche e sociâl dal stât là che a vivin. Chel de “autorapresentazion” dut câs al è un dirit che fin cumò si pues cjatâ dome in cualchi paîs, come in Ongjarie, in Serbie, in Montenegro e in Cravuazie. Il president dal Comitât Internazionâl pai Dirits Umans, Valentino Simonetti, al à fevelât ancje lui dai esemplis positîfs che si àn ator pe Europe, là che a fâ biele figure, dongje de Ongjarie, a son ancje la Svezie che e à fate buine tal 1999 une leç di pueste che e ricognòs i Rom tant che minorance etniche, la Austrie e la Spagne, là che tai ultins agns si àn vudis iniziativis impuartantis sul front de cjase e dal lavôr. Il vicepresident de Comission Europeane, Franco Frattini, al à invezit presentât lis domandis principâls che a rivin des comunitâts Rom de Europe, ven a stâi la garanzie pe lôr sigurece menaçade di prejudizis e politichis discriminatoriis, ma ancje la domande di une politiche serie pe cjase che e je la fonde po ancje par podê lavorâ e mandâ a scuele i fruts. Cun di plui, si à di segnalâ la situazion particolâr des feminis di chestis comunitâts, discriminadis dôs voltis par vie che a son feminis e par vie de lôr partignince etniche. Il ministri talian pe solidarietât sociâl Franco Ferrero al à dite che al covente intervignî massime su doi fronts, ven a dî di une bande cun politichis sociâls che a permetin ai Rom di vê lis stessis oportunitâts di chei altris citadins talians in teme di cjase, lavôr e scuele, e di chê altre cu la difese de identitât linguistiche e culturâl di chestis popolazions par mieç dal ricognossiment tant che minorance linguistiche. Un aspiet, chest ultin, che al è stât frontât ancje de sotsegretarie pal interni, Marcella Lucidi, che e à fevelât de necessitât di ricognossi chestis comunitâts tant che minorancis linguistichis. Chest aspiet, par altri, al è stât al centri di diviers riclams des autoritâts europeanis che a àn denunciât il stât talian par vie che nol à proviodût inmò a fâlu, come che al à ricuardât ancje Alexander Vladichenko, diretôr gjenerâl pe coesion sociâl dal Consei de Europe. Intal stât talian Rom e Sinti, come che e à mostrât a clâr une ricercje de Ispo, a son inmò vitimis di prejudizis. Cun di fat, la plui part de int e mostre di vê une scjarse opinion di lôr o di vênt pôre, ma po cuant che i si domande di contâ ce che a san sui Rom a mostrin di cognossiju pôc o nuie. Duncje, pe plui part de int, si va indenant cui lûcs comuns, come chel che al vûl che Rom e Sinti a sedin forescj: inte realtât la plui part di chei che a vivin dentri dai confins dal stât talian a son citadins talians. Rom e Sinti, di fat, a son une des minorancis linguistichis storichis talianis, ancje se a son stâts lassâts fûr des misuris di tutele previodudis de leç statâl 482/99.
Par cognossi un tic di plui la lôr realtât o segnalìn il blog: www.sucardrom.blogspot.com che al è atîf in forme rignuvide dal Lui dal 2007.
Font: ANSA, 23/01/08; Ministero dell'Interno, 22-23/01/08


c: text/html

text:
Inte suaze des celebrazions de Fieste de Patrie dal Friûl, a Udin si vierç un barcon su la mitologjie popolâr furlane, sui siei personaçs e su li sôs storiis. L’apontament al è pai 8 di Avrîl, cuant che a 5 sot sere alì dal Museu Etnografic, in Borc di Greçan, e vignarà screade la mostre Viaç tal Friûl di Magance.
L’alestiment al è stât metût adun, pe cooperative Serling, de bande di Sandri Carrozzo e di Carli Pup pai tescj e di Luigino Peressini pes ilustrazions, e al è un piçul viaç tal mont des creaturis magjichis de tradizion furlane, tant che orcui, aganis, maçarots, salvans, striis e diaui.
La mostre e je fate di doi panei grancj cu la riproduzion di une mape complete dal Friûl e dal so imagjinari fantastic e di vincjecinc cubiis di panei plui piçui cuntun test descritîf e une figure in grant par ogni personaç.
Se une volte chestis crodincis a jerin contadis dongje dal fûc o in file, vuê e je la ocasion di svicinâsi a cheste realtât cu la scree de mostre. I siei contignûts a vignaran presentâts de bande di Peressini e di Carrozzo vie pal incuintri dal titul Friûl di contâ e di discuvierzi.
La mostre, che si podarà visitâle tai oraris di vierzidure dal Museu di Palaç Giacomelli, e siere il program di iniziativis Friûl, Patrie di ducj. Udin 2016, che al jere stât batiât ai 2 di Avrîl cul incuintri dal titul Friûl di lei e di pensâ: ‘Ripensare la nazione’, confront cun plui vôs sul Friûl di îr, di vuê e di doman e che al à cjapât dentri l’event leterari di martars ai 5, Friûl di scrivi, di lei e di contâ: Contecurte, la disfide.

robotstxt: allowed

filter: keep


text:
An Englishman in Friûl. Il passaç di Glen Matlock tai dîs passâts a Pordenon e a Udin al à vût un ciert rivoc mediatic.
Lis sôs comparsadis tra scuelis e ambients, conferencis e concierts, a fevelâ e a cjantâ, a son stadis contadis dai media di chenti, soredut chei plui tradizionâi e gjeneraliscj, tant che aparizions mistichis.
Matlock, che al figure tra i fondadôrs dai Sex Pistols, al è stât piturât tant che un guru e un ‘mêtre a penser’ dal rock e dal punk, intindût – no si capìs masse ben – se tant che mode, gjenar musicâl, tindince culturâl o ategjament viers de vite e dal mont.
Il so curriculum tant che musicist al è par sigûr significatîf – The Strand, Sex Pistols, The Rich Boys, colaborazions cun Iggy Pop e partecipazions a une schirie di grups, di progjets e di regjistrazions – però al è però.
Cun di fat, la impression e je chê che cualchidun al vedi vendût ator tant che diamants tocs di plastiche o di veri.
La figure di Matlock tai Sex Pistols no je par sigûr chê plui significative. Anzit, al somee che nol fos masse ben volût, in particolâr di Steve Jones e di Johnny Rotten, che lu vevin parât vie dal grup…a pidadis tal cûl.
Par chest, che e sedi une operazion di marketing o une sorte di riabilitazion o di svindic dal puar Matlock (che pal fat di jessi stât parât vie e di jessi stât calcolât pôc dentri e fûr de band no si pues che vê almancul un tic di simpatie e di solidarietât par lui), par sigûr al ven di pensâ che il ‘plui grant imbroi dal rock’n’roll’ nol sedi ancjemò finît. E che al sedi ancjemò daûr a cressi.


text:
Un piçul pas par un sindic, une riparazion storiche pe lenghe furlane e par dut il Friûl, che e tocje la memorie, la cussience civiche e la prospetive democratiche pal avignî. Intant che a Pordenon lis autoritâts a vevin vude la pensade gjeniâl di improibî la esecuzion di ‘Bella Ciao’ in ocasion de manifestazion pai 25 di Avrîl (par fortune a àn fat marcje indaûr…, ma la brute figure e je restade), a Udin la fieste de Liberazion dal nazifassisim e je stade segnade di une biele novitât: pe prime volte il Comun, par iniziative dal sindic, Furio Honsell, al à metût fûr i manifescj dai 25 di Avrîl ancje par furlan.
Intun puest normâl, intune citât che a non di dut il Friûl e je Medaie di aur pe lote di liberazion, al varès di jessi normâl che il manifest pe ricorence fondative de fin de vuere di liberazion de ditature fassiste al fos almancul ancje te lenghe proprie di chê comunitât. Magari cussì no, a Udin, in Friûl, tal Stât talian, nol è mai stât cussì. Par chest la iniziative dal Comun di Udin – che par so cont e je une robe buine e juste – e devente cussì impuartante.
Des bandis di place dal Lionel al somee che lu vedin capît. Cun di fat il sindic di Udin al à vût declarât che stant che chê furlane e je stade par sigûr une des lenghis de Resistence al è just memoreâ la lote di liberazion ancje par furlan.
Cun di plui e je une altre motivazion, che forsit e meretave ancje marcade un tic di plui. Il dirit ae lenghe e il dirit ae diversitât, che a son stâts tibiâts dal nazifassisim, propit su la fonde de esperience de Resistence si cjatin a jessi tra i principis di fonde de Costituzion de Republiche taliane, cemût che o vevin za ricuardât timp indaûr.
Chest al tocje in particolâr i furlans, i slovens e i gjermanics dal Friûl, sei cjalant ae storie – chê de ditature e di ce che al à puartât a chê ditature; chê de lote di liberazion – sei cjalant ae atualitât.
Magari cussì no e je une atualitât – al baste pensâ al za ricuardât diviet di Pordenon e salacor ancje al moto di Honsell par fâi sbassâ il pugn sierât a un vecjo partigjan – là che a cjatin puest tendencis vecjis e gnovis di revisionisim e di fanatisim nazionalist, che si palesin in diviersis formis, des cjançonutis ai intervents su la stampe e in rêt e fintremai a cierts spetacui teatrâi che a stramudin la propagande in storie e art e a une cierte ande che impen di ricuardâle par pensâ ae pâs e par fâ sù un mont miôr e volarès celebrâ (sic!) la prime vuere mondiâl tant che moment gloriôs di redenzion (Ma di cui? Di ce? Parcè?).
Par chest al è just memoreâ la Liberazion par furlan e fâ compagn ancje pal Prin di Mai o par chês altris datis impuartantis, a tacâ de Zornade de Europe, che e cole ai 9 di Mai.
Par chest – lu vin za scrit e o tornìn a fâlu – al è ben e al conven ancje tirâ fûr in dutis chestis ocasions la bandiere dal Friûl, cemût che a àn fat chei dal Comitât pe Vite dal Friûl rurâl a Udin ai 25 di Avrîl.
In non dal Friûl di îr, di vuê e di doman: un Friûl diferent, un Friûl resistent, un Friûl “Friûl”.


text:
Vuê al è martars e a 11 a buinore su Radio Onde Furlane al torne Babêl Europe, la trasmission cuindisinâl dedicade ae produzion musicâl tes lenghis minorizadis dal continent.
Dentri di chest apontament si fevelarà di grups storics, espressions musicâls impuartantis di diviersis nazionalitâts de Europe, che cu la lôr ativitât a àn segnât la culture di chês comunitâts e che, almancul in cualchi câs, a son daûr a memoreâ trente o plui agns di ativitât cun progjets multimediâi di pueste.
Storie, memorie e in cualchi câs ancje raritâts discografichis si incrosaran cu la atualitât, tra videos, films e discs jessûts tai ultins mês.
Il percors al cjaparà dentri Asturiis, Ocitanie, Scozie, Paîs Basc e Sardegne, cu lis gnovis iniziativis che a tocjin i Dixebra e i Massilia Sound System, il salt tal passât dal punk gaelic di Thing Upstairs, la scolte di un classic dai Negu Gorriak e une altre cerce dal disc plui resint di Dr. Dreer & CRC Posse, Cabudanni.
Cheste pontade di Babêl Europe, dopo de direte di vuê, de repliche di doman a une dopo di misdì e di chê di sabide ai 3 di Jugn a une e mieze dopo di misdì, si podarà tornâ a scoltâle in rêt, compagn di chê altris, sul sît internet di Radio Onde Furlane.
La radio libare dai furlans si scolte sui 90 Mhz pe plui part dal Friûl, sui 90.200 in Cjargne e in rêt, par dut il mont, ae direzion www.ondefurlane.eu.


text:
giovedì 2 luglio 2015
Bigui eletrics
Jo no sai ce sintiment che si pues vê a meti ator par il Friûl chescj pâi di fier che a tignaran sù il grant eletrodot... Ogni matine che o passi e lu ciali mi somee di viodi un grant uciel, li, plantât in bande de strade, che mi spieti dome di un dì a chel altri i cressin in bande doi balons... e No stoi cjacarant di football e volatii, eh.
Al è brut e vonde... no ai seguît lis vicendis che a àn puartât a fâ sù chest orôr ator par il Friûl, ma ju viôt un pôc pardut e ju cjati un pugn ta un voli...
Scrit di gelo stellato a lis 16:16 Etichetis: Nus cjolino pal cûl?
Iscriviti a: Commenti sul post (Atom)


text:
dimecres, d’abril 16, 2008
E si continue....
Soi tornât sù, graziis al scont eletorâl, 60%, migo di butâ vie. e in plui cuatri schedis, e cun cuatri crosutis tu podis in teorie cambiâ al mont. o lu cambiavino cun lis bombis?? po ben, cumò dopo dôs setemanis di cazzeggio o ai di tornâ a scomençâ par fâ chiste tesi e finî dut... dut, in realtât chiste. vuê mi à cjapât di gnûf l'ansie, forsit al è parcè che o stoi par finî une robe, e dopo... boh. ogni volte che tu finissis une robe al rive alc di gnûf. il fat al è che no crodi plui tant in ce che o fasi, no un pôc sì, disin al 60%, ma al sta calant. almancul une volte tu cjapavis UNE lauree. cumò dôs. cun setante mîl esams. chiste universitât e fâs schifo. spieli dal paîs probabilmentri. mah. L. nol è a Bologne, o soi di bessôl, un pôc o ciri la companie, forsit parcè che o ai simpri pore di restâ di bessôl, o magari torne fûr la timidece, che o soi rivât a vonde a combatile in chescj ultins agns, ma je simpri lì. no sarai mai un super-espansîf. ma il caratar, come l'aspiet, come dut, no si pues comprâlu te buteghe. beh forsit l'aspiet sì, se tu âs bêçs. sperin che come che an dit chiste sedi une estât frescje. se no varai di patî. post un tic riflessîf-depriment-malinconic-etc. mancje dome la ploie fûr che bat sui barcons. però no sai, ma ogni volte che o torni sù al plôf. o i furlans a son abituâts, o intai ultins agns al plôf di plui. si torne simpri culì. ore di lâ a slofen, come ch'al dîs me nono
Zontât di Andri a lis 22:38
Etichetis: Friûl, futûr, malinconie, personâl
Subscriure's a: Comentaris del missatge (Atom)


text:
LA POESIE. Ploe d’Istât
Il cîl l’è scûr,
Al plûf a planc…
Son come lagrimis
Che a vegnin da lontan.
L’anime e cîr
Fra il lusi da lis fueis
Un blecut di celest,
Ma l’è di bant
Che il cîl l’è scûr
E al plûf a planc.
Pieri Someda De Marco (1891-1970).
Nassût a Merêt di Tombe, al à fat il nodâr a Udin. In plui di publicâ studis su la storie e l’ art in Friûl, al scrivè ancje in marilenghe, in prose (massime pal teatri) e in poesie. Lis sôs racueltis a son: Il miò zardin (1943), Il cocolâr (1943), Poesiis (1952) e infin Su l’ale dal timp (1969). Al à contribuît al rinovament de poesie par furlan, parie cun chei dal grop Risultive, bandonant la metriche tradizionâl, e doprant il viers libar.
par cure di Laurin Zuan Nardin


text:
10/12/12
Jessi… come il “purcit di Sant Antoni”
Tes nestris cjasis no mancjin luianiis, salams o sopressis e, cuant che si fevele di persut, il pinsîr al va simpri a chel di Sant Denêl (cence nuie gjavâ a chel di Sauris).
Pensant al purcit, al persut e a Sant Denêl no si pues dismenteâ che propit culì, tal cûr dal Friûl, si cjate une glesie dedeade a Sant Antoni, protetôr dai contadins, dai arlevadôrs e dai nemâi, ma soredut preât par vuarî dal fûc che al puarte il so non, val a dî l’Herpes zoster. Al è par chest che pitôrs e scultôrs lu rapresentin o cul fûc in man o cuntun purcitut Ogni an, ai 17 di Zenâr, i nemâi a vignivin benedîts e metûts sot de Te Ete di Mieç, come in tancj altris paîs ator pe Italie, a Sant Denêl e jere presinte la fraterne di Sant ai pelegrins. Chest Ordin al veve il permès di tirâ sù dentri dai paîs i purcits che, cuntun campanel tal cuel, a podevin cori libars e jessi nudrîts de comunitât. I Antonians a podevin fâlu par vie che cul gras di chescj purcits si faseve l’onzint par chei che a vevin l’Herpes zoster, o fûc dal Sant.
Come che al capite dispès, cheste tradizion e à lassât une olme te lenghe furlane.
Cui no si isal mai sintût dî, di zovin, dal pari o de mari: “Tu sês propite come il purcit di Sant Antoni”? I zovins, come il purcitut dai Antonians, a son simpri indenant, no àn tiere ferme, a van ator ca e là cui amîs dismenteantsi di vê une cjase. Par chest, cuant che a tornin tart, si sintin dî cussì, ma par fortune lôr… Sant Andree e je une zornade come une altre!
Stefania Agostinis
Iscriviti a: Commenti sul post (Atom)


text:
»»» FRULi…brarie: alc conseât di Christian
La Odissee di Omêr par furlan
Lei par fevelâ, fevelâ par lei
MIercus ai 4 di Avrîl aes 18.00 li de Sale Ajace in Place Libertât a Udin, al sarà presentât il libri "Odissee di Omêr", voltât par furlan di Pierluigi Visintin e Alessandro Carrozzo (Kappa Vu Edizioni).
A saran presints: Pierluigi Visintin, Alessandro Carrozzo e Alessandra Kersevan
Cheste e je la prime traduzion integrâl di un classic dopo chê de Eneide curade dal gurizan Bosizio tal ‘700.
Une traduzion integrâl cun test in bande de opare di Omêr, une traduzion leterâl e filologjiche, in esametris furlans che a mantegnin il ritmi esat dal origjinâl grêc. Pierluigi Visintin e Alessandro Carrozzo, dopo une vore di 8 agns a son rivâts a finî la opare di traduzion.
Un apontament di no pierdi!
Achì un met une cerce dai prins viers:
L’om tu cjantimi, Muse, / espert tant di tramis, che tant
al ve di clopâ, sdrumade / la sacre roche di Troie:
di tancj oms al viodè / lis citâts e al savè il pinsîr,
tancj dolôrs sù pal mâr / al patì intal so spirt
par sigurâ e la sô vite / e il tornâ dai compagns.


text:
Fâi cuintri a chê tendince centraliste e nazionaliste che e ven indenant tal Stât talian, promovi la democrazie partecipade e duncje difindi la autonomie speciâl de regjon Friûl-VJ inte uniche maniere che si pues fâlu, ven a dî cu la sô metude in vore in maniere coerente e cussiente.
A son chescj i intindiments fats indenant de bande dal grup di aministratôrs locâi che, cun chê, si àn dât dongje tal Patto per l’Autonomia.
La iniziative e je stade presentade vinars passât a Udin cuntune conference stampe, là che a jerin diviers sindics e conseîrs comunâi di diveris bandis dal Friûl, che a àn sclarît lis lôr mutivazions e i lôr obietîfs.
La presentazion e à fat un ciert scjas sui media locâi e i argoments fats indenant a somein interessants, no dome pal Friûl che al è in Friûl, ma ancje pal Friûl che e al è pal mont.
Ve chi uns pôcs di riferiments par capî alc di plui de cuistion e par viodi ancje cemût che e larà indenant:
A) prin di dut cualchi intervent tirât fûr dal blog uficiâl dal Patto per l’Autonomia
PATTO PER L’AUTONOMIA – Udine 9 ottobre 2015
Un #pattoperlautonomia per rilanciare la specialità regionale
Le identità locali come punto di forza
B) e un pôcs di articui, di coments e di documents di lei o di scoltâ:
«Rischio macroregione. Subito il “Patto per l’autonomia”»
Friuli, contro la macroregione nasce il “Patto per l’autonomia”
Un Pat cuintri dal ‘Partito della nazione’, un Pat a pro dal Friûl
“PATTO PER L’AUTONOMIA” – Movimento dei sindaci in Friuli
La creature mostruose dal ‘Partito della nazione’
Il ritorno di Cecotti: “Scendiamo in campo contro il disegno di Renzi”
Patto per l’autonomia, il Pd va al contrattacco: «Vogliono fare un partito»


text:
Peraule di MAXPOTTER
TOM WEITS IN DE REIN
Maxpotter salf par mancjance di gas
Son voltis che il Potter e i soi amis busons si cjatin cjase di qualchidun par mancjanze di cojons.
Samee di no, ma le vite tal nord est jè une vore plui difizile di altris bandis se no tu as un cartantan di investì in putanis e osteriis.
Par di, in Meridion an el mar, in Franze Parigi e le belanze cun me barbe crot, in Americhe an Bush, insome, une maniere economiche par fasi quatri ridadis a gratis la cjatin, ma ca?
Cul Grego e cun Talpa vin cjolt qualchi butiglie di merlot da banc, vin mitut su un toc di tom weits cal fevele di un cal parte vie il ricuart de femine che ame, vin impiat un spagnol e si sin tacas, tasint, al barcon grant a cjalà le ploe umide di chist fals inviar furlan,cusì compain de tristeze che partin dentri noatris che no fasin mai l’amor percjè che sin puars e inguardabii!
No si sin copas che jere finit el gas e jo stoi al planteren.
07 Wednesday Feb 2007
Posted Uncategorizedin
Peraule di MAXPOTTER


text:
Contats
Par contatâ i Ufissi
La mail istitussionâl a èi: protocollo(at)comune.spilimbergo.pn.it
Il Comun di Spilimberc al à ancja una casela di P.E.C. - Puesta Eletronica Certificada: comune.spilimbergo(at)certgov.fvg.it
Il numer telefonic dal centralin al è: 0427 - 591.111
Il numer di fax dal Protocol al è: 0427 - 591.112
Par contatâ diretamentri ogni Ufissi/Servissi e savê i numers di telefono, fax, recapit e-mail clica uchì, e dopo intal Ufissi che a ti interessa
par segnalassions, propostis e sugjeriments su li' pagjinis e sui contignûts dal sît:
Luigi Pitussi: tel. 0427 591.220
e-mail: ced(at)comune.spilimbergo.pn.it


text:
LA TRIBU DAI FURLANS…
I Sioux Lakota e an dit vonde.
Daspo 150 agns de firme dal trattât ienfri natîfs e guvier USA, i capos de gloriôse tribù e an dicidût di “no essei plui citadins USA”. Lis motivazions? Il govier di Washington, e disin i capos tribù, no la rispietât i pats e al a fât di dut par “scancelà la nostre culture, la nestre tiare e lis nestris tradizions”. Duncje, e an zontât, lis firmis sui tratâts “non sono altri “chi peraulis cençe sens su cjarte cençe valôr”.
Al fâs savê Russel Means, attivist natîf Sioux Lakota, “no sin plui citadins USA e ducj chei che vivin in tai cinc Stâts del nestri teritori e son paron di zontâsi a no”. Chei che decidin di fâ di mancul de citadinançe USA e varan un gnûf pasepuart.
…ce tantis analogjîs cuntune storie chi ducj ben cognossin!
21 Friday Dec 2007
Posted culture, friûl, friuliin
LA TRIBU DAI FURLANS…


text:
La
normative che il guvier ongjarês vuidât di Viktor Orbán al è daûr
imbastî par sierâ la Universitât de Europe Centrâl, leade a
George Soros, e podarès vê un efiet negatîf ancje pes universitâts
privadis finanziadis di Budapest in Romanie e che a permetin ogni an
a passe doi mil students de comunitât magjare che e vîf in
Transilvanie di completâ i studis inte lôr lenghe proprie. Cun di
fat l’ex prin ministri rumen, Victor Ponta, al à dite che al
presentarà in curt un progjet di leç che si ispire a chel dal
guvier ongjarês par colpî lis universitâts che no jentrin intal
sisteme di ricognossiment e di reciprocitât in vore a nivel
european. Daûr di cheste definizion gjeneriche al è però un atac
clâr ae Universitât Ongjarese Sapientia
de Transilvanie e ae Universitât Cristiane Partium
di Nagyvárad / Oradea, istitûts privâts finanziâts dal guvier di
Budapest par ufrî une istruzion universitarie te lôr lenghe ai
students de comunitât ongjarese de Romanie. La iniziative e vûl
jessi une ritorsion cuintri des politichis nazionalistis di Orbán e
di ducj chei che, framieç de minorance ongjarese de Romanie, i dan
la lôr poie.
Font:
Hungarian Free Press,
02/04/17


text:
Il Liet International al figure tant che il plui impuartant festival de musiche des lenghis minoritaris, che al prudele di simpri la musiche in diviersis lenghis europeanis, e che al premie gjenars musicai lontans de logjiche comerciâl o semplicementri folcloristics.
Il Liet International al nas tal 2002 in Frisie (Olande) su lis fondis dal festival dedicât ae musiche frisone Liet, daspò di 10 fortunadis edizions, ai ven dade une dimension europeane, cul fin di premiâ ogni an la miôr cjançon scrite intune des tantis lenghis minoritaris feveladis in Europe.
Il fin de manifestazion al è chel di dâ ai artiscj che a doprin une lenghe minoritarie, la pussibilitât di esibîsi sore di un palc internazionâl, in mût di sigurâsi une meretade visibilitât.
Vuê il Liet International al è un dai events plui grancj pe promozion des minorancis linguistichis, tant che il so valôr a nivel culturâl al è cetant alt e ricognossût di ducj.
I spetatôrs che ogni an si interessin dal Festival a son numerôs, tant che la medie e zire tor 1000 presincis, parimentri fondamentâl e je l’atenzion dai media internazionâi tant che BCC e CNN, e dai gjornaliscj specializâs e confermâs.
Si davuelç ogni an intune localitât di minorance diferente, cun chê di creâ une rêt di contats tra lis diferentis minorancis europeanis, e al è organizât de Fondazion Liet International, in colaborazion cun Italie, Scozie, Scandinavie, Spagne, Francie, Irlande.
Fra lis localitâts là che, tai agns passâts, si è davuelt, si ricuarde Ljouwert (Leeuwarden, in Olande, capitâl de Frisie), Oestersund (Laponie) intal 2006 e 2008, Lorient (Bretagne) intal 2010 e Udin intal 2011, intal 2012 si davuelzarà a Xixón/Gijón, Principât des Asturiis, in Spagne.
Il Liet International tant che ogni festival musicâl, al è viert a un public vast e svariât, e al tire dongje sedi i passionâts di musiche che i interessâts aes lenghis minoritaris.


text:
Tai locâi de Biblioteche si davuelzin incuintris culturâi che a àn tant che ogjet la presentazion di libris, incuintris cun autôrs, seradis di leture, concierts e apontaments cun int che e puarte a Cjamin dal Tiliment esperiencis culturâls une vore preseosis. L'apontament cu la Ore de Conte indreçade ai plui piçui e ven fate in colaborazion cui letôrs volontaris.
Place San Valentin, 12
Tel. 0432 919620
e-mail: bibcam@gmail.com
Tel. 0432 919620
La biblioteche di Cjamin dal Tiliment al fâs part dal Sisteme Bibliotecari dal Friûl di Mieç, che al cjape dentri te convenzion lis bibliotechis dai comuns di: Basilian, Bertiûl, Cjamin dal Tiliment, Cjasteons di Strade, Codroip, Flaiban, Merêt di Tombe, Mortean, Sedean, Talmassons e Vildivar.
Il catalic in rêt al met adun il patrimoni documentari des 12 bibliotechis convenzionadis.
La biblioteche e je furnide di 2 postazions internet che si puedin dopra a gratis, baste puartâsi daûr la tessere sanitarie e il PIN de Cjarte Regjonâl dai Servizis. Cui che nol à la CRS ativade al pues ativâle li dai uficis dal Comun.
Par vê plui informazions inte suaze dal servizi PASI si pues lâ dul sît fat de Regjon Friûl Vignesie Julie.
Lûcs indulà che si pues cjapâ la Jentrade ai Servizis Inovatîfs - PASI


text:
Al è martars e in direte su Radio Onde Furlane (sui 90 Mhz te plui part dal Friûl, sui 90.2 Mhz in Cjargne e in dut il mont in rêt ae direzion www.ondefurlane.eu) al torne Babêl Europe.
Il program cuindisinâl dedicât a lenghis, musichis, minorancis e nazions cence stât, che al va in onde in direte vuê, martars ai 19 di Avrîl, a undis a buinore e in repliche doman, ai 20, a une dopo di misdì, al presente une mieze ore di musiche e peraulis cun novitâts discografichis, storie, storiis e atualitât.
Si fevele di Resistence e Liberazion, di memorie, di dirits, di imnis nazionâi e plui in gjenerâl di cjançons, cu la musiche dai galês Swnami, dai arbereshe Spasulati Band, di Sinead O’Connor, de innomenade cjantante catalane Marina Rossell e dai Lou Dalfin.
Dopo des dôs emissions in modulazion di frecuence e in internet – là che la radio libare dai furlans si pues scoltâle ancje cuntune aplicazion di pueste – ancje cheste gnove pontade di Babêl Europe si podarà cjatâle e tornâ a scoltâle in rêt.
Te pagjine web dedicade si puedin scoltâ ancje chês altris trasmissions di Babêl Europe, a tacâ di chê di dôs setemanis indaûr, cuant che si veve tacade la esplorazion dal album gnûf dai Lou Dalfin, Musica Endemica, e il viaç babelic al veve cjapât dentri ancje la Sardegne cun Claudia Aru, la Ladinie cun Grenz & Friends e il Paîs Basc, adun cu la Luisiane, cun Fermin Muguruza.


text:
VIERS IL FRIÛL. Sapade In Friûl e môf un jespâr
Sot des Dolomitis dal Cjadovri al è dut un moviment. Lis ultimis gnovis su Sapade-Plodn che e sta rivant insom de scjalade par tornâ in Friûl – us vin contât tal numar passât de Patrie dal dopli vôt des Comissions Belanç e Afârs Costituzionâi dal Senât che a àn sblocadis lis ultimins rognis dal lungjissim iter burocratic – a àn discjadenât l’infier in Venit. Dal rest, si lu sta disint di agns in Cjanâl Grant a Vignesie tant che des bandis dal Belumat: se e scjampe Sapade, si riscje che al sdrumi jù dut il teritori de alte provincie di Belum, di Arabba a Cortine, scliçadis di une vite jenfri i privileçs “speciâi” dai sudtirolês di une bande, e dai furlans di chê altre.
Dopo lis declarazions dai prins di Fevrâr dal Governadôr venit Luca Zaia, che al à cirût un ultin tentatîf di discoragjâ i sapadins disintjur che dut câs, lant in Friûl, lis robis par lôr no mioraressin, si è sintude ancje la vôs dal senatôr belumat dal Partît Democratic, Giovanni Piccoli, che al à presentât al Guvier une propueste di leç par imponi ae nestre Regjon di paiâ une specie di rimbors compensatîf a ducj chei comuns dal Venit, 28 in dut tra lis provinciis di Vignesie, Trevîs e Belum, che a confinin cul Friûl. Secont Piccoli, lis formis di autonomie che a gjoldin il Friûl e il Trentin-Sudtirôl a provochin un scuilibri fuart in chê fete di comuns sfrents tal mieç. In sostance, cualchi desene di milions di euros ad an, plui o mancul chei che lis provinciis di Trent e di Bolzan a dan pe ex leç Brancher. Par justificâ cheste propueste, Piccoli al à puartât a esempli la spese pro capite intes diviersis provinciis, cul Venit che al piert in medie 2 mil euros rispiet al Friûl e 6 mil euros rispiet al Sudtirôl.
«Balis» al à rispuindût l’ex conseîr regjonâl furlan, Giorgio Cavallo, ricuardant che chês cifris no tegnin cont dal fat che te nestre regjon si paìn la sanitât di bessôi.
Piccoli tal stes timp nol plate il vêr obietîf de sô propueste: «la operazion vere e je une altre, la creazion de macroregjon dal Nordest, o ben la aplicazion dal articul 132 de Costituzion che al previôt la fusion tra regjons». Il senatôr dal Pd no si è limitât dut câs a fâ une butade: tes setemanis passadis al à clamât adun a Longaron ducj i sindics dai teritoris belumats confinats cul Friûl che si son cjatâts dacuardi su pe propueste, spiegant che il prossim pas al sarà chel di coinvolzi la Regjon Venit e l’assessorât ai ents locâi, par rivâ insom a tratâ dret cu la nestre Regjon e la presidente Serracchiani. Nol reste cumò che spietâsi i sclariments in cjase dal partît di Renzi, pronts a verificâ che dut chest cancan nol seti verementri propedeutic pai dissens di Rome e chel famôs plan dal deputât Morassut… ❚
✒ David Zanirato


text:
LA PARABULE DAL MÊS. La parabule dai talents
Une parabule une vore cognossude e ancje clare e facile di capî. Cun chest esempli, cun cheste imagjin, Jesù nus invide a no soterâ la nestre vite, a doprâ ben il timp che o vin a disposizion, a fâ frutâ in maniere positive lis risorsis che Diu e la nature nus àn furnît, a vivi cun intensitât. Miôr olsâ te vite, miôr riscjâ che stâ fers e cumbinâ nuie.
La pôre di pierdi, di no fâje, nus distude dentri, nus cope la anime, nus gjave dutis lis pussibilitâts di realizâsi te miôr maniere. E sarès une vite sterpe, insignificante. Tornâ la palanche al vûl dî propit che la vite che Diu nus à dât no à coventât a nuie, ancje se si à vivût in maniere “corete“di un pont di viste religjôs!
Se no procurìn di doprâ ben la nestre vite, e je la vite stesse che nus condane.
pre Roman Michelotti
La parabule dai talents
Mt 25,14-30
14Al sucedarà compagn di un om che, stant par partî, al clamà i siei servidôrs e ur consegnà la sô robe: 15a un i de cinc talents, a un altri doi e a un altri un; a ognidun seont la sô capacitât, po al partì. 16Cence pierdi timp, chel che al veve vûts cinc talents al le a traficâju e a ‘nt vuadagnà altris cinc. 17Compagn chel che al veve vûts doi talents a ‘nt vuadagnà ancje lui altris doi. 18Ma chel che al veve vût dome un talent al le a sgjavâ une buse te tiere e al platà i bêçs dal so paron. 19Tant timp dopo, al rive il paron di chei servidôrs e ju clame a fâ i conts. 20Si presentà chel che al veve vûts cinc talents e a ‘nt puartà altris cinc disint: Paron, tu mi âs dâts cinc talents. Ve, o ‘nd ài vuadagnâts altris cinc. 21I disè il paron: Ben, servidôr bon e fedêl; za che tu sês stât fedêl tal pôc, ti darai podê tal tant; jentre te gjonde dal to paron. 22Po si presentà chel dai doi talents e al disè: Paron, tu mi âs dâts doi talents. Ve, o ‘nd ài vuadagnâts altris doi. 23I disè il paron: Ben, servidôr bon e fedêl; za che tu sês stât fedêl tal pôc, ti darai podê tal tant; jentre te gjonde dal to paron. 24Par ultin si presentà ancje chel che al veve vût dome un talent e al disè: Paron, o savevi che tu sês un om dûr, che tu seselis là che no tu âs semenât e tu cjapis sù là che no tu âs butât; 25par chel o ai vude pôre e o soi lât a platâ il to talent sot tiere. Ve, cjape ce che al è to. 26Ma il paron i rispuindè: Servidôr trist e poltron, tu savevis che jo o seseli là che no ai semenât e o cjapi sù là che no ai butât; 27par chel tu varessis vût di dâur i miei bêçs ai banchîrs, di mût che, tornant dongje, o varès podût ritirâ il gno cul interès. 28Poben, cjolêtji il talent e daitlu a di chel che a ‘nd à dîs. 29Di fat a di chel che al à i sarà dât e al varà bondance, ma a di chel che nol à i sarà cjolt ancje ce che al à. 30E il servidôr poltron butaitlu fûr tal scûr; li al sarà dut un vaî e un crustâ di dincj.


text:
ILfurlanist prin
Su Blogbabel, te classifiche dai blog locâi, une biele sorprese
Us vevi zà contât de classifiche Blogbabel. Cumò une buine notizie: il vuestri blog preferît al è prin te classifiche dai «Blog locâi», 384im su 12.468 blog regjistrâts.
In classifiche ancje cualchi altri blogarin furlan, come Norman o Vigji.
A Blogbabel si pues iscrivisi bessoi o segnalâ atis blog, come che o ai fat jo cun cualchidun di chei furlans, che se o stavi a spietâ lôr… 😉
04 Tuesday Mar 2008
Posted internetin


text:
Cualchidun al sperave che a vignissin fûr casins. Par fortune nol è sucedût e la “marcetta su Gorizia”, fate sabide stade di nancje mil di lôr in file par cinc, e je stade dome une brute e patetiche esibizion. Dal Friûl, di Triest e ancje de Slovenie si àn dât dongje in tancj – passe doimil – par testemoneâ cun cussience la identitât plurâl e antifassiste di chestis tieris e di chestis comunitâts, cence nostalgjie ni pe vuere ni par ce che di chê vuere al è saltât fûr.
La “marcetta su Gorizia” e je stade dome une des espressions plui evidentis e estremis – tai simbui e te forme – di chel aiar brut e puçon che si respire ator, simpri di plui, soredut di chestis bandis. Magari cussì no, nus tocje ameti che dongje di chê al è ancjemò une vore di fraidum. La presince di une assessore dal Comun di Gurize sul palc, ae fin di chê manifestazion, lu conferme inte maniere piês.
Ancje la maniere di cuvierzi i fats de bande de plui part dai media e je emblematiche. Par no fevelâ des omissions, stant che i media talians a àn dismenteât di contâ la imprese “eroiche” (si fâs par mût di dî…) di uns cutuardis di lôr che a son lâts dilà dal clap a mostrâ cetant bulos che a son, cemût che si lei achì.
Ma il piês nol cognòs limits, cemût che o savìn masse ben. Al baste pensâ al batibui saltât fûr in ocasion de manifestazion dal Prin di Mai a Triest: in cont di chest argoment o tornarìn in curt, ma intant us conseìn di lei chest articul.
A jentrin ad in plen ta cheste clime ancje lis iniziativis dal guvier statâl: l’ordin di meti fûr la bandiere taliane pai 24 di Mai – che dome a Bolzan e a Trent a àn vût la schene drete di contestâlu, intant che chi di nô nol è stât nissun che al vedi nancje viert la bocje – o la ministre de difese (o vìno di clamâle daurman «ministro della guerra», compagn dai timps gloriôs… ma dome par cualchidun?) a Triest cu la tute di gjinastiche dal esercit o ancjemò i telegjornâi a rêts unificadis che nus àn contât che ai 24 di Mai dal 1915 il Ream di Italie al jentrave in vuere cun chê di «riportare Trento e Trieste dentro il loro confini naturali» («riportare» ce e dulà? cuâi «confini naturali»? di cui?).
Stant che o sin otimiscj, o cirìn di viodi alc di positìf distès, par esempli il fat che il gnûf president de Republiche talian nol vedi masse passion di fâsi viodi a cjantâ «siam prooonti alla mooorte» e che pluitost al feveli di pâs e di Europe.
Cun di plui nus somee che al sedi alc altri di bon che si môf, cundut che la puce di fogne e di carogne a sedin fuartononis.
Ma di chest o tornarìn a scrivi chi di cualchi dì.
Intant, o ricuardìn cun plasê la mobilitazion di sabide stade a Gurize, là che in passe doimil di lôr a àn dit e scrit, par sloven, par talian e par furlan, che achì no volìn ni vueris, ni cunfins, ni fassisims.


text:
Il teme dal confin e des barieris linguistichis e culturâls, chel des vueris e des profugancis, al sarà il cûr de iniziative che si fasarà Vinars ai 14 di Otubar, aes 18.00 a Sant Pieri dai Sclavons, dulà che - midiant di une colaborazion produtive tra la ARLeF (Agjenzie Regjonâl pe Lenghe Furlane), l'Istitût pe culture slovene (Isk) e la Associazion culturâl “El Tomât” di Buie - a vignaran presentâts il libri “Flon Flon & Musute” (cuntune leture multilengâl) e il so video animât te version furlane, ideât e musicât di Leo Virgili, cu la vôs di Michele Polo e la animazion dai dissens origjinâi di Elzbieta fate di Francesco Baita.
Dilunc dal incuinri a intervignaran:
Živa Gruden par l' Istitût pe culture slovene
Lorenzo Fabbro pe ARLeF -Agjenzie Regjonâl pe Lenghe Furlane
Maša Klavora pe Fondazion Le vie della pace nell’Alto Isonzo
Livio Sossi, Docent di leterature de infanzie te Universitât dal Friûl e te Universitât dal Litorâl a Cjaudistrie
Laura Nicoloso, tradutore
Guglielmo Pitzalis, Associazion Culturâl El Tomât Buie (UD)
Al è jessût, ae fin dal 2015, Flon Flon & Musute la version in lenghe furlane di “Flon Flon & Musette”, libri ilustrât di Elzbieta, vincidôr tal 1996 dal Premi Andersen, il plui impuartant ricognossiment tal cjamp de leterature pe infanzie.
La publicazion, realizade de Associazion Culturâl di promozion sociâl “el tomât” di Buje, cu la poie de ARLeF, e permetarà di puartâ tes cjasis e tes scuelis chest librut tant che strument e supuart didatic pe educazion ae pâs e pal insegnament de lenghe furlane, par fâ saltâ fûr contis di vite vere e tramandadis intune tiere di confin che e puarte memorie vive di vueris, invasions e profugancis; a cent agns de Grande Vuere, setante de fin de seconde e dome vincj de disgregazion de ex Jugoslavie, vuere, cheste ultime, “su la puarte di cjase” pal Friûl. Al è stât in cheste regjon che si è vierzût fra i confins il passaç te “cise di spinis” che e divideve i curtîi des cjasis di Gurize e cun lôr l’Est e l’Ovest.
La autore e ilustradore Elzbieta e nas in Polonie, ma no restà par trop timp: tal doman de invasion naziste che tal 1936 e de inizi ae seconde vuere mondiâl e scjampe in Alsazie, in chel timp regjon todescje, li che e ven ospitade intune famee dal lûc. E passe dopo un lunc timp intun convent in Ingletiere par rivâ ae fin a Parìs a cuindis agns. Tal 1972 e jessin i siei prins libris e di chel moment tancj altris, ducj impegnâts a pro dai plui debii e cuintri la vuere.
La traduzion furlane, dal origjinâl francês, e je par cure di Laura Nicoloso, mestre di Bordan fin dai timps dal taramot e de “pedagogjie de tende”, che e à fat de lenghe native fevelade dai fruts ocasion di bon acet des diversitâts e stimul ae curiositât par ogni culture e lenghe “altre”.
E “Musette” e devente “Musute”, cuasi a evocâ lis tantis musutis di fruts e frutis che cun patide maravee a vivin ancje vuê la assurditât incomprensibile di ogni vuere.
Flon-Flon e Musette a son doi cuninuts: amîs che a zuin simpri insiemi fin e dì che e sclope la vuere e no puedin viodisi plui parcè che Musette "e sta di chê altre bande de vuere "
Flon-Flon e Musette al è un libri di domandis. Di chês domandis fastidiosis che nissun adult al volarès mai rispuindi. E a chês che la mari e il pari di Flon Flon a rispuindis dut câs simpri. No tu puedis fevelâ cun Musette, e dîs la mame, parcè che e sta di chê altre bande de vuere. Lis vueris, lis preocupazions no sparagnin i fruts. E i fruts no nus sparagnin lis domandis.
Di une storie a nassin simpri gnovis domandis. E in chest alternâsi di domandis e di rispuestis il frut al cjate il so puest tal mont, tal mieç dai grancj che no àn pôre di compagnâlu ae vite. Chê vere.
A jugn dal 2016 il libri al è deventât une flabe video ideade e musicade di Leo Virgili, cu la vôs di Michele Polo e la animazion dai dissens origjinâi di Elzbieta di Francesco Baita. Il video si pues cjalâ te sezion video par fruts dal sît de ARLeF: www.arlef.it


text:
Dîs Comandaments
Speciâl codiç di leçs fondamentâls dât dal Idiu ai Israelitis.
Si lei intal Vecjo Testament che l'Idiu lu à scrit su tauletis di piere cun il so dêt e lis à consegnadis a Moisès. La Setante greche lis segne come "dèka" (dîs) "lògus" (peraule) dal cuâl al ven fûr il tiermin "Decalic"
Il contignût di chestis leçs a si cjate scrit intal libri di Esodi al cap. 20, che in sostance al dîs:
- No tu varâs altri Idiu al infûr di me. No tu âs di fati nissune sculture, ni figure des robis che a stralusin intal cîl, o a son su le tiere. No sta adorâ chestis robis.
- No sta nomenâ il non dal Idiu dibant.
- Santifiche il dî dal ripôs.
- Onore to pari e to mari
- No sta copâ
- No sta sbrissâ intal adulteri
- No sta robâ
- No sta dî false testemoneance
- No sta golosâ la cjase dal to prossim, ni la so femine, ni nissune altre so robe.


text:
L’Udin al vinç la prime di campionât in cjase. Cun doi goi e une buine dose di soference la scuadre blancje e nere e fâs onôr al Stadi Friûl e si gjave vie dal ultin puest in classifiche.
La partide e tache inte maniere miôr. La scuadre di balon furlane e palese daurman une cierte supremazie terioriâl, e cjape sùù la iniziative e cussì e rive in curt a cjatâ la strade dal gol. Dopo trê minûts di zûc e rive la rêt segnade di Felipe, che si cjate tal puest just tal moment just e sui disvilups dal prin corner blanc e neri al fâs la robe juste: al tire in puarte e al jemple il sac daûr di Pelagotti.
Tai minûts seguitîfs l’Udin al è ancjemò pericolôs cuntune biele iniziative personâl di badu e cuntun tîr di De Paul. Tor de mieze ore e ven fûr la reazion dal Empoli, cun Saponara che in maniere discontinue al cjante e al puarte la crôs, cun sugjeriments pai compagns e cun conclusions in prime persone. Il dinamisim so e chel di Gilardino nol rive a puartâ l’Empoli sul un a un.
Ducj i doi a scugnin fâ i conts cun Karnezis, che in cinc minûts al fâs trê intervents di soremestri, confermant un altri viaç la sô cualitât. Cun di plui cuant che nol rive lui, al è il pâl a dî di no a Saponara.
Dopo di chest spetacul pirotecnic des bandis de puarte dal Udin, par fortune cence dams pai blancs e neris, la partide e cognòs une fase di polse, prime e dopo dal interval. Tal secont timp l’ecuilibri de sossedade al ven rot dome dopo vincj minûts:conclusion cul cjâf di Gilardino e ancjemò un altri meracul di Sant Orestis di Atene.
L’Empoli al prove a imbastî cualchi zuiade direzude di Croce e l’Udin si difint e al rispuint in cuintripît cun Perica, che in atac al è jentrât al puest di un Zapata pardabon flap e smamît. A passin i minûts, i ospits a restin in dîs, par vie de espulsion di Laurini che al fâs une jentrade brute e triste a dam di Perica, e juste ae fin, tai minûts al rive il gol dal atacant cravuat.
Une vitorie che e da ossigjen al Udin e ai siei tifôs, ma ancje une conferme dai tancj limits tecnics e tatics che la scuadre di mister Iachini e à, almancul par cumò. Vê un grant tant che Karnezis in puarte al è ben, ma nol è avonde par zuiâ, par segnâ e duncje par fâ risultât. Sperìn che la tornade di Thereau e un pôc di lavôr soredut su la fasse mezane, là che e varès di rivâ a meti un pôc di ordin la rivade di Kums, a fasin cressi pardabon la formazion blancje e nere.


text:
Intersezions babelichis
a San Denêl
Manifestazion pluirilenghe te perle dal Friûl: trê dîs di cunvignis e sperimentazions
âIntersezions babelichisâ al è un progjet plurienâl che, tal arc di trê dîs, al metarà adun sul teritori di Sant Denêl scritôrs, poetis, personaçs de culture, gjornaliscj, musiciscj. La finalitât e sarà chê di frontâ une tematiche che simpri di plui tai ultins agns, e sta diventant il simbul di un miscliç sociâl e culturâl dal nestri vivi di ogni dì: il pluralisim linguistic e il lavôr di scritôrs che te lôr esperience artistiche a à n scrit in plui lenghis.
Lâaspiet linguistic di une regjon e di un stât al è une sorte di paradigme dai problemis storics e sociâi che chê regjon o stât a à n vivût. Al è ancje une sorte di spie dai tancj problemis dal mont di vuê, che si esprimin dispès come problemis linguistics. In chest sens al baste pensâ a la colonizazion e ai rapuarts jenfri lis lenghis, ai grancj flus migratoris, a lis tematichis di domini culturâl a nivel mondiâl che dispès si risolvin cu la assunzion de lenghe dai dominants â ancje cun cualchi esempli storic come il grêc dal periodi elenistic, il latin, lâarabic dal mont islamic, fin al inglês dai nestris dîs, ma ancje de situazion des lenghis minoritariis in Friûl-Vignesie Julie, Catalogne, Sardegne, Ocitanie e vie indenant.
Partint de considerazion che chestis lenghis a varessin di vê dentri dal procès di integrazion europeane, al è impuartant capî il passaç di une lenghe a chê altre inte leterature (jenfri lenghis di minorance e lenghis uficiâl, intersezions linguistichis e culturâls intune persone che e fevele e e scrîf in plui lenghis, procès di colonizazion linguistiche e v.i.) e in particolâr lâûs di plui lenghis de bande di un scritôr inte sô ativitât leterarie e culturâl. Chest procès, par un scritôr e un inteletuâl, al puarte a un inricjiment ancjemò plui significatîf e impuartant sedi a nivel coletîf sedi a nivel personâl.
Pont fondamentâl inte organizazion di cheste manifestazion a saran lis cuatri lenghis che si à decidût di comunicâ: furlan, sloven, todesc e talian.
PROGRAM DE
PRIME EDIZION
Sant Denêl 18-21 Avrîl 2007
MIERCUS 18 AVRîL 2007
Spietant… Intersezions Babelichis
A lis 20.45
Ostarie Stadèrie â Vie Battisti
Reading Leturis incrosadis 1
Leturis in francês, todesc, furlan, Italian, valsuganot. Un berdei di storis viazant jenfri lis lenghis.
A lein
Maurizio Mattiuzza
Paolo Patui
Stefania Nonino
Acompagnament musicâl
Alessio Velliscig
JOIBE 19 AVRîL 2007
Lis viis di Babêl
A lis 17.30
Glesie di Sant Antoni â Vie Garibaldi
Scree de manifestazion
A partecipin
Roberto Antonaz (Assessôr a la Culture â Regjon Friûl Vignesie Julie)
Gino Maria Pascolini (Sindic dal Comun di Sant Denêl)
Maria Grazia DallâArche (Assessore a la Culture dal Comun di Sant Denêl)
Alessandra Kersevan (Presidente de Ass. Culturâl âElisa Mertensâ)
Rinfresc
A lis 20.45
Glesie di Sant Antoni â Vie Garibaldi
Spetacul Contimi il mont⦠percors jenfri lenghis e culturis zontraviers lis flabis
Un grup di feminis forestis e di chenti, adun cun musiciscj, a à n tacât un percors di narazion di flabis intes difarentis lenghis par un public di adults: il berdei des lenghis, cu lis lôr difarentis sonoritâts e ritmis, al è lâelement centrâl di une narazion che e ricognòs inte flabe une forme espressive universâl e tal stes timp particolâr des difarentis culturis.
Tescj e vôs
Cristina Benedetti
Gislaine De Lourdes
Yvonne Dohany
Paola Franceschini
Mirela Heba
Elena Kiseleva
Biliana Nicolin
Tiziana Perini
Marta Piccin
IvanÄica UraviÄ
Musica e suoni
Luca Ruffino
Andrea Passerelli
Scene e immagini
Paola Franceschini
Marco Driussi
VINARS 20 AVRîL 2007
La frontiere des peraulis
A lis 10.30
Auditorium alla Fratta â Vie I. Nievo
Reading Leturis incrosadis 2
Atôrs e autôrs a lein e a interpretin pes classis des scuelis superiôrs di Sant Denêl scritôrs e poetis di fame mondiâl.
A lein
Andrea Zuccolo
Leo Zanier
Cristina Benedetti
Arianna Zani
Rosa Maria Bollettieri Bosinelli
Claudio Moretti
Acompagnament musicâl
Lino Straulino
A lis 17.30
Palaç Sonvilla â Vie Garibaldi
Presentazion dal libri Intersezioni babeliche. Lingue dominanti e lingue dominate nella letteratura (ed. Kappa Vu)
Il libri al racuei saçs su scritôrs che inte lôr vite artistiche a à n scrit in plui lenghis: A. Kristof, I. Andric, J. Joyce, B. Pahor, G. Orwell, P.P. Pasolini, A. Camilleri. Une presentazion a plui vôs su lis lenghis de leterature.
A partecipin
Leo Zanier
Bozidar Stanisic
Angelo Floramo
R.M. Bollettieri Bosinelli
Al modere
Maurizio Bait (Diretôr Il Gazzettino, redazion di Udin)
Alis 21.00
Auditorium alla Fratta â Vie I. Nievo
Conciert
Un dopli conciert jenfri Slovenie e Friûl: jenfri folk e rock balcanic e furlan.
Autodafè (Slovenie)
JonoKognos (Friûl)
SABIDE 21 AVRîL 2007
Lis lenghis da la ment
A lis 11.00
Biblioteche Guarneriane â Vie Rome
Taule taronde jenfri editôrs che a publichin in lenghis difarentis
Austrie, Slovenie e Friûl Vignesie Julie: une conference trilaterâl che e vûl meti a confront trê realtâts editoriâls confinantis e plurilinguistichis.
A partecipin
Alessandra Kersevan (editore â Friûl Vignesie Julie)
Lenart Zajc (editôr â Slovenie)
Reinhard Kacianka (diretôr editoriâl â Austrie)
A lis 17.00
Sala cunvignis dal museu â Vie Udin
Conference sul teme Lenghis che a murin e lenghis che a nassin
Un dibatit a cjaval jenfri sience, antropologjie, sociologjie sul teme des prospetivis futuris des lenghis intes societâts e intes difarentis culturis.
A partecipin
Giovanni Caprara (scritôr, responsabil Setôr Sientific Corriere della Sera)
Diego Corraine (Diretôr dal Master in Comunicazion de Universitât di Nuoro, diretôr de cjase editore Papiros)
Franco Fabbro (Preside de Facoltât di Siencis de Formazion de Universitât di Udin)
Marco Stolfo (Diretôr dal Servizi Identitâts Linguistichis, Culturâls e coregjonâi tal forest de Regjon Friûl Vignesie Julie)
Al modere
Gianpaolo Carbonetto (Cjâf-redatôr des pagjinis culturâls dal Messaggero Veneto)
A lis 21.30
Auditorium alla Fratta â Via I. Nievo
Conciert
Musiche miscliçade, jenfri tradizion popolâr ocitane e musiche trobadoriche, cun ritmis e sonoritâts eletronichis de âjungleâ e dal âtrip-hopâ.
Gaisaber (Ocitanie)


text:
Conciert di Enzo Avitabile dai 28 di Jugn ANULÂT
I organizadôrs di Folkest, il principâl e plui vieri festival che al esplore lis musichis e lis culturis dal mont, a visin che il brut timp ju à obleâts a anulâ il conciert dal musicist napoletan Enzo Avitabile, previodût par usgnot, miercus ai 28 di Jugn, a Montreâl.
Cui che al à comprât il biliet al sarà rimborsât cemût che al sarà scrit sul sît de manifestazion: www.folkest.com
Il program di Folkest al va indevant dì par dì tes tantis placis dai Comuns furlans che a dan bon acet al festival. Doman a Purcie cu la Kal Band de Serbie (che e repliche vinars a Redone, sabide a Flaiban, domenie a Gurize), a Poç cui “Capitano tutte a noi”, fin a Cjaudistrie cun Pietro Sabatini & Co; ancjemò, vinars a Davian cun Na Fuoia e a Prât di Cjargne cul spetacul-conciert “Tina Modotti – Gli occhi e le mani”, cun Nicoletta Oscuro e Matteo Sgobino, un viaç par dôs vôs e une ghitare.
Sabide al Prin e domenie ai 2 di Lui, invezit, a Tumieç, doi dîs di concierts organizâts cun Nuova Pro Loco Tolmezzo. Sabide i Nobraino, ancjemò la Kal Band e Doro Gjat, intant che domenie e sunarà sul palc une zovine vôs napoletane, il cjantautôr Maldestro, un vêr enfant prodige, artist talentuôs sedi tal teatri sedi te musiche.


text:
Fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat fat that’s all I can see and feel. I was kidding myself that things were better like this. I want out of this body. fat fat fat fat fat
Advertisements


text:
Di cualchi an lis robis a jerin propit cambiadis e par chest, Sante Lussie e Bruneto, il so mus, a pensavin cemût fâ par no scanâsi, le gnot de lôr fieste, par puartâ i zuiatui ai fruts.
Tancj di lôr aromai no stavin plui tes cjasis di une volte cu lis scjalis di fûr, un puiûl e un grant curtîl. A Jerin lâts a stâ intai palaçs, che a vevin tirât sù di cualchi an fûr dai paîs.
Al jere masse faturôs, pe sante e pal mus, lâ sù e jù par chês scjalis, fûr e dentri di chei assensôrs e dut par puartâ lis pipinis, i balons, i ordenadôrs, lis playstation. Insome ce che a domandavin chei fruts.
Pense che ti pense, une dì, a Bruneto, i jere tornât tal cjâf ce che i contave il so mestri cuant che al leve a scuele. Il mestri ur contave la storie di un mus che, se al ronave in Americhe, lu sintivin, tal stes moment, ancje a Plasencis, Feagne, Buje… insome, par dut il mont. Bastave dome che dongje di lui al fos stât un fîl e di chê altre bande, là che lu sintivin, un telefon.
Ma cemût, podevie le ronade saltâ dentri intun fîl e po sintîsi cussì lontan? Nuie pôre al veve sclarît il mestri ai siei scuelars. Cuant che al rone un vuestri fradi mus, la ronade dome si sint, ma no si viôt. E se voaltris o fossis bogns di cori cu la sô buride, al veve zontât, nissun us podarès viodi nancje voaltris.
Sante Lussie, forsit propit parcè che e jere une Sante, e veve capît subit lis intenzions di Bruneto: metisi a cori ducj i doi a dute buride e magari di rive jù, par lâ vie plui spedîts de saete. Cussì, a saressin podûts deventâ invisibii, come le ronade di chel mus merecan.
E veju là ducj i doi, tal an 2000, le gnot de lôr fieste, a cori come mats, a Feagne, jù pe rive De Perarie a dute buride. E par che dut al lessi ben, a la fin dal sbassament, a vevin metût un fîl che ur veve imprestât un agnul, par saltâ dentri e podê tacâ il lôr viaç.
E cumò, chei doi “inventôrs”, cui al podevie fermâju dentri tal fîl cun ducj i zuiatui, ma cence il pinsîr di lâ sù e jù pes scjalis o fûr e dentri dai assensôrs? Ma cemût podevino chei doi biâts, a chê velocitât, lassâ i zuiatui a chei fruts?
Nuie pôre!
Sante Lussie ur veve mandât la spiegazion te pueste eletroniche – des maris o dai paris a secont il lûc de email che vevin scrit lis canais – dulà che e spiegave ce che lôr a vevin di fâ in chê gnot.
Dopo cene, cussì al jere scrit, dôs oris prime de mieze gnot, vês di piâ il monitor dal ordenadôr di vuestri fi. Cui prin, cui dopo, al viodarà comparî le mê figure e chê di Bruneto. Nô, di là dentri, us fasarìn viodi i zuiatui un par un. E met câs che tô fie vedi domandade une pipine, tu as di fracâ su la letare P de tastiere; invezit, su la letare B se al è un balon, su la C se al è un computer, o PST se al vûl la playstation. Subit le stampant, che tu âs di tignî piade, e tacarà a fâ un rumôr di bussulot. Ma nuie pôre: planc planc a tacaran a saltâ fûr de sô bocje, invezit dai sfueis, i zuiatui pal to canai.
E je vere, di cualchi an, Sante Lussie e il so mus, cui tramais de modernitât e àn propit comedadis lis robis. E contentin i fruts cence spacâsi le schene. E pûr, la sere de lôr fieste, no viodin la ore di finî il lôr lavôr dentri i fii e tornâ in chês pocjis cjasis abitadis dal paîs, là che al è un curtîl, lis scjalis cul puiûl.
Dome li, Bruneto al podarà rumiâ chel fregul di fen e le panole che i lassaran i fruts sul scjalin, bevint tal seglot un got di aghe frescje. E Sante Lussie, par parâsi dal frêt, e podarà gloti ben planc chel misurin di sgnape che il pari di un frut i varà lassât su le taule.
di Nello Malisano
Conte n. 153


text:
Diễn đàn mua bán cho thuê căn hộ Celadon City Tân Phú.
You are not logged in.
Pages: 1
plan cul montereau fault yonne plan cul a lyon plan cul chateaurenard plan cul 63 plan cul la teste de buch plan cul cestas plan cul noisiel plan cul maghrebine plan cul chartres plan cul moulins femme mature pour plan cul plan cul ou pas plan cul etudiante chat plan cul gratuit plan cul douchy les mines plan cul agen plan culs vivastreet plan cul plan cul concarneau plan cul sur bordeaux site d annonce plan cul plan cul grasse plan cul guilherand granges plan cul gratuit toulouse plan cul en vendee plan cul francheville plan cul 01 plan cul mantes la ville plan cul torcy plan cul cam plan cul combs la ville plan cul indre et loire plan cul ivry sur seine plan cul saint brevin les pins plan cul 86 plan cul plan de cuques plan cul avec femme mature plan cul bollene plan cul riom bon plan cul plan cul 4 cherche plan cul toulouse plan cul laxou plan cul a gros plan de cul plan cul mantes la ville plan cul guebwiller plan cul moissy cramayel plan cul montesson plan cul tarn et garonne
Offline
Pages: 1


text:
O lei con plasê su lenghe.net che la Conference regjonâl de lenghe sarde su la diviersitât linguistiche in Europe, Italie e Sardegne e propon di ricognossi i rom e i sinti come minorancis linguistichis pupiladis de leç 482/1999. Finalmentri une propueste che e rimarche i dirits e la fignitât linguistiche di une minorance storiche europeane, che magari cussì no, tant che "minorance no teritoriâl", a cause dal so nomadisim, no cjate tutele nancje in Paîs (come tancj Paîs de ex Europe orientâl) che za di agnorum a àn une legjislazion une vore atente ai dirits des minorancis. O speri che lis propuestis de Conference regjonâl de lenghe sarde a cjatin la atenzion che a mertin e che si puedi meti finalmentri fin a une discriminazion assurde e no justificade!
Samstag, 6. Dezember 2008
Pai dirits linguistics di rom e sinti
Eingestellt von Luche um Samstag, Dezember 06, 2008 2 Kommentare
Labels: conference regjonâl de lenghe sarde, dirits linguistics, leç 482/99, rom, sinti, tutele


text:
mercoledì 19 febbraio 2014
"Alc altri" - Une conte par fruts
Suntune coline batude dal aiar, Di bessôl, cence nissun che al podi jessi so amì, al viveve Alc Altri.
Al saveve di jessi ce che al jere, parcè che jal disevin ducj.
Se al provave a stâ cun lôr, o a lâ a spas cun lôr,
o a zuiâ cun lôr, chei i disevin ogni volte:
“Nus displâs, ma tu no tu sês come nô, tu tu sês Alc Altri! No tu sês dai nestris.”
Alc Altri al provave in dutis lis manieris a jessi come chei altris.
Al rideve e al diseve “Mandi” come lôr
Al faseve disegns come lôr.
Al zuiave cun i lôr zûcs cuant che lôr lu lassavin zuiâ,
Al puartave il gustâ intun sacut di cjarte come lôr Nuie! Dut inutil!
Nol jere come lôr e nol fevelave come lôr.
Nol viodeve lis robis come che lis viodevin lôr.
Nol jere bon di zuiâ come lôr.
E il gustâ dentri dal so sacut... bleah!
“No tu sês dai nestris!” i disevin
“Tu sês diferent! Tu sês Alc Altri”
Alc Altri alore al jere lât cjase sô. E intant che si preparave par lâ a durmî i vevin tucât ta la puarte.
Su la puarte e jere... une robe che i veve dite:
“Mandi! O soi propit contentissim di cognossiti. Puedio jentrâ?” “Scuse?” i veve fat Alc Altri.
“Prego” i veve rispuindût chê creature, sluntgjant la çate, o forsit e jerie une pine?
Alc Altri al veve cjalât la çate.
“O ai pôre che tu sedis capitât tal puest sbaliât” i veve dite. Ma la creature e veve menât il cjâf.
“No, Chist puest al è perfet! Cjale!”
E prime che Alc Altri si rindès cont di ce che al steve sucedint, la creature e jere jentrade e...
...si jere sentade su la so cene.
“Ma si cognossino?” i veve domandât Alc Altri
“Cognossinus?” la creature e veve ridût, “Sigûr che si cognossin! Cjalimi ben... sù!”
Alc Altri le veve cjalade par devant, par daûr, par dret, par ledrôs.Non saveve ce dî, e alore nol veve dite nuie.
“Ma no viodistu?” e veve sberlât la creature
“Soi propit compagn di te! Tu tu sês Alc Altri, e ANCJE JO!”. I veve slungjât une altre volte la çate e i veve ridût.
Alc Altri al jere masse scaturît par ridi ancje lui. No i veve dade nancje la çate.
“Come me?” al veve dit, “No tu sês par nuie come me. Anzit, no tu someis a nuie che jo o vedi mai viodût. Mi displâs par te, ma tu no tu sês un Alc Altri come ME”. E Cussì i veve vierzude la puarte e i veve dite “Buinegnot”
La creature e veve sbassade la çate, planc planc.
“Oh...” e veve dit.
A someave ancjemò plui malinconiche e plui picinine.>E in chel, a Alc Altri i veve parût di visâsi alc, ma nol varès savût dî ce. r />E intant che al cirive di visâsi, la creature e jere lade vie. In chel moment Alc Altri si jere impensât. “Spiete! No stâ lâ vie!”
I veve corût daûr plui svelt pussibil, la veve cjapade e i veve strent la çate: “No tu sês come me, MA NO IMPUARTE. Tu podis restâ achì, se ti fâs plasê.” E la creature e jere restade
Di chê volte, Alc Altri al veve Alc come amì. Si ridevin e si disevin “mandi”. A disegnavin.
Ognun al zuiave come chel altri, o insome, al provave. E a gustavin insieme. A jerin diferents, ma levin dacuardi.
E cuant che al jere rivât alc che al jere PARDABON strani, no lu vevin parât vie.
Lu vevin lassât jentrâ e i vevin fat un pocut di puest ancje a lui!
Scrit di gelo stellato a lis 00:44 Etichetis: contis par furlan, flabis di fruts
Iscriviti a: Commenti sul post (Atom)


text:
Tiere Furlane, ven a stâi "de militance identitarie"
Vinars passât o vin presentât a Feagne il n.16 di Tiere Furlane, la riviste edite de Regjon, midiant dal assessorât e direzion des risorsis rurâls, agroalimentârs e forestâls.
Come pal solit o ai cirût di visâ un pocje di int e tra chestis il diretôr dal Messaggero Veneto Omar Monestier.
Rispuindint a un gno tweet, mi à fat une domande che sul moment mi à fat restâ un pôc mâl: «al coste masse al è bielon ma a ce covential?». Simpri sul social network dal ucielut celest, o ai tentât une spiegazion disint «divulgazion cuntun voli su agricolture par promovi il nestri patrimoni culturâl, pôc? » ma si viôt che no lu ai convint masse parcè che al sierave scrivint «chel mont li nol esist plui, no si pues contâlu cussì».
Superât il prin moment di sconfuart, mi soi fermât a resonâ. Pussibil che dopo passe 4 agns che o fasìn Tiere Furlane, 16 numars (i aretrats ju podês cjatâ fracant chest link), al coventi inmò justificâ il parcè e il parcò di cheste riviste?
E la rispueste che mi soi dât e je: Sì, al à reson il diretôr Monestier a domandâ e e je nestre responsabilitât rispuindi.
Ma no je dome une cuistion che e rivuarde Tiere Furlane. Al è un principi che al va tignût presint su dut ce che al rivuarde il nestri patrimoni furlan.
La cuistion de identitât e ven difindude cul concet di "tutele". Ma forsit e je sbaliade cheste "etichete": forsit cheste definizion e à puartât a un compuartament passîf. Un dirit universâl come chel linguistic, che za di se nol varès dibisugne di justificazion, forsit tal pratic, e massime chi in Friûl, al à di jessi interpretât in altre maniere.
O vin di gambiâ strategjie, parcè che la miôr difese e je l'atac.
O soi convint che i furlans no son sotans, ma a fuarce di sintîsi a dî par agns e agns che "o vignìn di un mont aromai muart, destinât a scomparî, che te ete de globalizazion la lenghe furlane no covente a nuie..." cualchidun al podarès jessi puartât, cuasi cuasi, a crodi che e sedi vere.
Ma no podìn lassâ che chest conciet nus scjafoii: no podìn spietâ di chei altris che nus vignedin a cjapâ par man e nus dedin la soluzion. O soi convint che la "difese" (o tutele) no je avonde: e covente une militance identitarie, dulà che, ce plui o ce mancul, ognidun si cjape la responsabilitât in prime persone di rispuindi a cui che al riten inutil salvâ la nestre identitât. Ancje parcè che no je vere che a son chei altris che nus scjafoin, dispès, scuasit simpri, al è il Furlan che al à tindince a butâsi vie.
Ogni progjet al à un belanç che al "coste" e cjalant dome il singul numar de spese tantis robis a puedin someâ "masse costosis". Ma il resonament al va forsit spostât sul "valôr" des robis che a vegnin fatis, cjalant l'esempli di ce che al è stât fat tal passât, no par nostralgjie, ma par ispirâsi e puartâ chel spirt ancje in dì di vuê.
Za che al è stât di pôc ricuardât l'inovâl dai 35 agns de nassite dal ateneu furlan (visìnsi che i furlans si son dâts di fâ no pôc, cuntune petizion popolâr di 125.000 firmis), mi somee util ripuartâ ancje cheste riflession: «Al à scugnût capitâ un taramot come chel dal 1976 par viodisi ricognossût un dirit. Le vin domandade framieç des maseriis e de tribulazion plui fonde. Par podê tornâ a jevâ in pîts. E restarà te storie la straordenarie osservazion di pre Checo Placerean: "Intant dal taramot, i muarts ju tiravin fûr pai pîts e i vîfs pal cjâf. Nô o volìn saltâ fûr di cheste calamitât cul cjâf». Ve il parcè de universitât furlane o dal Friûl ribatiade o ridimensionade in univesitât di Udin. E je la uniche nassude cul intent specific di rinovâ i filons tradizionâi de culture, de storie e des tradizions dal Friûl. Nassude par nudrî la anime dal nestri popul, supant il miôr dal so patrimoni culturâl par fâlu deventâ un nudriment sostanziôs pal Friûl di vuê e di doman. Parcè che la universitât no va valutade a stagjons o a anadis, ma e domande timps luncs, inviestiments e programazions culturâls che si viodarà il risultât magari fra un secul" (pre Antoni Beline, su La Patrie dal Friûl, n.10 Otubar dal 2005).
Tornant a Tiere Furlane, o doprarai la definizion coniade di Enos Costantini, il curadôr editoriâl che al dîs che la riviste "e je un depliant di 112 pagjinis" nassût par fâ cognossi il Friûl e no dome, cu la ambizion di fâ une promozion de nestre culture, dal nestri teritori, des nestris risorsis e de nestre int. Se chest al è pôc, ognidun al à la sô scjale di misure: no le condivît, ma le rispieti. Se o vin fat ben o mâl, lu lassi dî ai letôrs.
Jo o pues dome ringraziâ dut il grup: dal assessôr Claudio Violino a Enos Costantini, dai components de redazion ai tancj colaboradôrs che a àn scrit ta chescj numars, fin ai tancj letôrs che nus àn dadis ideis, sugjeriments, critichis e testemoneancis di stime.
Inzornament dai 22.03.2013
Sul blog dal diretôr Monestier si è viert un dibatit ancje su Tiere Furlane: fracait chi.
Cualchidun si è lamentât che chi no si pues comentâ: no mi risulte, ma o domandi di fâmi savê cuâl che al sarès il probleme, se al è pardabon.
Pal rest, ce che o vevi di dî sul parcè de riviste, lu ai za dit e ancje altris miôr di me lu àn dit a Feagne: mi limiti a zontâ il link par discjamâ il n.16, a pene presentât, e chei altris numars passâts: fracait chi. Buine leture.


text:
Tal fonts fotografic Pellis
de Societât Filologjiche Furlane a son 7.156 negatîfs
, su lastre e su pelicule.
Lis fotografiis lis à fatis Ugo Pellis ator par dute la Italie e in cualchi zone de Slovenie e de Cravuazie tra il 1925 e il 1942, pes rilevazions dal Atlant lenghistic talian
.
Lis fotografiis di Pellis a vuelin documentâ, a àn la intenzion di mostrâ con precision i temis che a saltavin fûr tes rilevazions lenghistichis.
Dal pont di viste iconografic, e ven rapresentade une Italie che trente agns dopo e sarès sparide, menade vie dal boom economic e de industrializazion che e je scomençade subit dopo de fin de Seconde Vuere Mondiâl.
In dì di vuê, cuasi otante agns dopo, chestis fotografiis, che a fissin un contest che aromai al è comprometût cuasi dal dut, a àn un valôr storic e documentari incalcolabil.
Stant che e jere consapevule de impuartance storiche e multidissiplinâr di chest patrimoni, la Societât Filologjiche Furlane, cu la poie de Fondazion CRUP, e à catalogât e digjitalizât dut il corpus
documentari. Fasint cussì, si à garantît doi risultâts: di une bande si à metût a salvament il materiâl origjinâl in gracie di une riproduzion digjitâl a altissime definizion des lastris e des peliculis, di chê altre bande si permet che ducj a gjoldin di chest patrimoni midiant de condivision in linie de dutis lis lastris e di dutis lis peliculis.
Cemût si
cirino lis fotografiis tal fonts?
Clicâ su "Cîr tal fonts fotografic" par vierzi il catalic dal fonts.
Se si dopre il boton "Ricercje semplice", si fâs une ricercje su ducj i elements che a formin la schede fotografiche.
Si puedin domandâ lis fotografiis che a interessin (scjariâ e consultâ il Regolament e compilâ la declarazion par l'ûs des fotografiis.)
Cu la poie di:


text:
14 feb 2009
Valentins dal dí dopo
Doi valentins (murôs) e an festegjât le san Valentin e a son lí ch'a si bussin sù le puarte di cjase. Lui al é furlan e jê a é polache. Come trê copiis sù dîs, a si son cjatâts sù internet. Al é da un piès che la Ewa e l'Aldo a son insiemit e cuissà, forsit pe prossime fieste i doi valentins a si maridaràn insiemit...A sperin dutcâs ch'a maridaran insiemit ancje se cumò, cuant ch'a son sù internet a van ognun par lôr cont.
Lis primis peraulis che le polache e à imparât par furlan, ce djaul puedie jessi? Us lassi indovinâ...
Frice e mandi. l'Aldo al mi à dite che ogni vôlte ch'a i faseve le domande in effe jê a i dave le rispueste in emme. Ma vuê, dopo tant timp, e àn convignût di un modus vivendi indulà che l'Aldo al é dut content di vê cjatât le buine maniêre di fâ e di dî. Finît le frice. Dismenteade. Soterade. Chiste peraulate a é masse volgâr. Masse impersonâl, masse comun, dissal.
Comun? Apont, s'a é di ducj a no é di nissun. Cumó al sà che chê di Ewa a no si puès clamâ che Evita e che chê di chês âltris fricis a son lis Mariutis par dutis lis Mariis, lis rosutis par dutis lis Rôsis, Lis Svualdutis pes Svualdis e vie, vie. Ma nol à dite a Ewa.
Dut aí? Ce îsal ch'al à imparât in polac?
Po ben, cumò al sà che il so Aldontko al ûl dî il so Alduti e che il tonin dal Toni o il bepin dal Bepi a puedin clamâsi ce che an voe, tant, une vôlte ch'al à presentât
il sô Alduti ae Evita (introduced in inglês) al sà simpri ce ch'a i reste da fâ e no i interssse nujâltri.
Se la Ewa a i dîs al telefonin che a i scote le Evite, ch'a à fan, ch'a i sbisie o ch'a i domande cemût ch'al và il so Alduti al sà subite ch'al é masse tart par fâ lis presentazions e al cor vie zence dâ spiegazions a di nissun. I amîs ch'a àn simpri crodût che le lenghe polache a é masse dificil da imparâ par cirî di capî a restin al bar. Ce drinkistu tu? Al domande un a chel âltri.
Traduzione lunedi con un'altro computer.-)
Scrit dal Mario Sommarti A l'ore juste: 14:42
Etichetât: Frice, Jaiadis, Storiutis/storiette
Nessun commento:
Iscriviti a: Commenti sul post (Atom)


text:
Jo o crôt ch'al sedi dome une cuistion di feminis.
O crôt che ogni popul al vedi lis feminis ch'al merite e che ogni omp, al é ce ch'al é secont le femine ch'al a in cjase.
Esagjerant un tininin e zence tignî cont des particularitâts al si puedarès dî che tant che le femine aé sotomitude come par esempli tai paîs arabos, l'omp a nol a nuje voe di creâ, di sorpasâsi, di inventâ ma dome di stâ cemût ch'al é cirint di no pierdi ce ch'al à (Il privilegjio di esi il paron di cjase ancje s'al é il plui mone).
Le femine a i rive tal jet zence ch'al vedi a concuistâle alore a nol covente ch'al ledi a cirî le lune par nissun. Stesse rôbe pe femine. Le so motivazion aé chê di educâ i fruts tal spirit de religjon e vonde.
Tal paîs d'Albion, invesit al é simpri stât il contrari. Lis feminis e an vût il dirit di sei regjinis fin dal principi e par un omp, a nol é simpri stât facil di vêle vinte cun lis feminis. Al a scuignût combati par concuistâlis e chest ju a sburtâts a inventâ un frac di maniêris par podê convincilis o cul cûr o cun le imagjinazion.
Viodint le regjine d'Inghiltere fâ il so discors di Nedâl, (Le regjine a é ancje il capo de glêsie) o ai pensât ae difarence di stîl e di dignitât enfre i inglês e nô. O sin veramenti in tun âltri mont. Pasolin al diseve bielzà tal 62 che l'Italie a é fate dome di petegoleçs e infat, baste viodi la Rai indulà che i omps, spès ancje plui piçui di stature a son deventâts plui petegui che lis feminis.
Daspó, le nestre educazion secolâr ,dute fate sul timôr predicjât de glêsie, nus a di spès fat restâ tal stès puest o frenâts tal inovâ come puars Galileos.
Tai cors d'inglês par stranîrs le musiche aé simpri stade doprade come un bon propulsôr pedagogjic. Chiste cjançonete che fâs part dal repertori de BBC a é une nursery rhymes.


text:
Il sigjîl di Corado
Di gnûf Atimis in prime pagjine par une straordenarie scuvierte intal sît dal Cjistiel Superiôr; un sigjîl di aur blanc apartignût a Corado I di Atimis, cjavalîr che al vivè propit intal cjistiel par presidiâ la zone. Il so non al jere za cognossût inte zone di Cividât e in chê di Aquilee come un prôt e cun incarics di rilêf. Il repert, in otim stât di conservazion al figure di une bande un Diu Pari cun simbui di podê, di chê altre l’imperadôr dal Imperi Roman di Orient cun dongje la scrite “Alexio Despote”. Di là di chest impuartant ritrovament ancje altris reperts: une monede di bronç, piçui pês, rescj di ciotolis par past, vues di bestiis, dâts par zuiâ e tocs di une golaine.
(Inte foto un esempli di sigjil)


text:
Une crisi di guvier inte Comunitât Forâl de Navare leade ae modifiche de leç su la lenghe basche. Al è ce che a menacin i rapresentants de UPN (Unión del Pueblo Navarro), il partît di maiorance relative, daspò che i aleâts di guvier de CDN (Convergencia de Demócratas de Navarra) a àn mostrât di jessi disponibii a modificâ la leç. La balfuerie e je nassude de propueste fate indenant di IU (Izquierda Unida) di cjapâ dentri inte aree miste – là che a son previodudis des misuris minimis di tutele de lenghe basche – nûf comuns che in dì di vuê a son te zone cence nissune tutele. Daûr di cheste propueste e je une inchieste sociolinguistiche fate propit dal guvier de Navare là che la popolazion di chescj comuns e domande di jessi cjapade dentri te aree miste. La CDN e à mostrât di jessi disponibile a cheste modifiche, ma la UPN e à fat savê che se no cambiarà la sô linie e vierzarà une crisi di guvier. Il compuartament dal partît di maiorance relative al à cjatât la condane di dutis lis oposizions che lu acusin di doprâ la cuestion de lenghe tant che scuse par cuvierzi altris finalitâts.
Font: Gara, 25/09/09


text:
I Celtis si incuintrin in Bretagne Dai 5 ai 14 di Avost, Lorient e devente la patrie celtiche Ducj i conseis par vivi al miôr il Festival Interceltic
Il festival Interceltic di Lorient in Bretagne (France) al è nassût 46 agns fa cu la intenzion di svilupâ e di fâ cognossi la musiche e la culture celtiche, e al stes timp cun chê di vierzisi e condividi chestis esperiencis cun altris nazions di divignince celtiche, tant che lis isulis britanichis (Écosse, Pays de Galles, Cornouailles, Île de Man, Irlande) e il nord de Spagne (Galice e Asturies). La peraule di ordin e je Interceltisim, ven a stâi un mût di jessi, di viodi, di fondi i confins celtics ancje viers altris lûcs, tieris di migrazions, tant che la Australie, la Americhe latine e sigûr, par ce che nus rivuarde, la Cjargne, dulà che a partî dal IV secul p.d.C. si son stanziâts i Celtis Carnis.
Duncje, dai 5 ai 14 di Avost, ducj i passionâts son invidâts a Lorient, par chest festival che al invide ogni an un Paîs diviers che al vedi a ce fâ cul mont celtic, e in chest 2016 e je la Australie a jessi stade clamade. Dîs zornadis di tante musiche e di diviersis ativitâts culturâls, di ogni sorte, par une programazion cetant largje e vivarose, dedicade ae mitiche culture celtiche. L’an passât, 940.000 personis si son cjatadis intal lûc de rassegne, tra parcs, stradis, borgadis e centris dedicâts, par une Lorient trasformade intune grande risierve, dulà che il flum Scorff si incuintre cul Blavet.
No dome concierts, ancje se a ’nd è plui di cincuante par plui di un centenâr di artiscj di nomee internazionâl, tant che Joan Baez, Alan Stivell, Dan Ar Braz e la Orchestre Sinfoniche de Bretagne, Andy Gibbs, Kement Tu e tancj altris, par concierts sedi di soliscj, par grups e par events dedicâts tant che la grande serade des armonichis, des cuarnamusis, des arpis, cun orchestris di grant nivel musicâl. A son daspò une schirie di events colaterâi, incuintris, mostris, marcjâts, cineforum, fiestis a teme.
Tra i lûcs plui interessants, il Ricint dal puart ritmic, par cognossi la storie de citât, il Cuartîr breton, cun animazions, rievocazions, robe di mangjâ e bevi celtis, Il Cjanton dal libri, cu lis plui impuartantis publicazions bretonis e des nazions celtichis, il Spazi peraulis e solidarietât, il Marcjât interceltic, il Stadi Breithz, cun tantis ativitâts e animazions, il Zardin des arts e dai liutârs e altris spazis e ocasions di incuintris, ducj di scuvierzi.
Il cost dai biliets al è contignût e al propon pachets bogns par cui che al à intenzion di passâ juste une fin di setemane o viodi spetacui ben selezionâts. Il sît internet www.festival-interceltique.bzh al da dutis lis informazions.
Duncje: grups folk, danzis tradizionâls, contis, mostris, enogastronomie, artesanât, par une manie celtiche cence paragons, parcè che il Festival Interceltic al è dal sigûr un dai plui impuartants e cognossûts tal mont e al merete pardabon di jessi vivût. Sedi mai che inte prossime edizion, a invidin la Cjargne tant che tiere di rapresentance celtiche. Nô o saressin ben contents! Alore tocje ben vulintîr fâ un salt in Bretagne, cussì di fâsi cognossi! ❚


text:
Un puestut par fevelâ de mê grande passion di simpri, la archeologjie, ma no dome...
giovedì 22 settembre 2011
Viaç a Crete/part 2
Il prin che o ai visitât al è stât chel di Knossos, dongje dal cjâf luc de isule, la citadine di Heraklion (nord di Crete).
Dal sigûr al è stât il plui impuartant sedi in ordin di grandece sedi par vie de mitologjie che culì si è svilupade; al jere a stâ in chest palaç di fat il famôs re Minosse, fi di Zeus e Europe, sovran just e savi che al puartâ al massim splendôr il palaç te sô epoche.
La figure, pal plui mitologjiche ma cun cetancj elements che a fasin pensâ a un personaç esistît pardabon (ancje Tucidide al fevele di lui te sô opare "Guerra nel Peloponneso"), e je leade ancje al mît dal famôs taur che i jere stât mandât di Poseidon, par che lui lu sacrificàs in onôr dal diu dal mâr.
Ma stant che la bestie e jere masse biele, Minosse al decidè di no copâlu, stiçant cussì la rabie dal diu. Par punîlu alore Poseidon al fasè inemorà dal taur la femine di Minosse, Pasifae. Dal amôr dal taur e de principesse e nassè cussì une creature mieze om e mieze taur, il Minotaur.
La ricorence cussì ossessive de figure taurine te mitologjie greghe, e minoiche tal specific, e je leade al fat che il taur al jere considerât une bestie sacre; di fat, sedi tes pituris che tes costruzions, si cjate dispès la figure dai cuars, simbul dal dopli podê dal re, chel divin e chel temporâl.
Frecuentis a jerin ancje lis tauromachiis, o ben lis lotis rituâls cul taur che si fasevin in ocasion di fiestis o celebrazions.
Te foto achì us ai metût une piture famose cjatade propit a Knossos dulà che si viodin i oms saltâ sul taur.
al continue...


text:
Il
Consei de Cornualie al è daûr a svilupâ un plan che al ponte a
promovi la lenghe proprie e a sburtâ il so ûs. Il cornic, lenghe
celtiche imparintade cul galês, al è calcolât tant che prime
lenghe di uns 300 personis, o sei mancul dal un par cent de
popolazion, ma al è fevelât di cualchi miâr di lôr e il so atrat
al va dilunc a cressi. Il plan pe lenghe corniche, che la sô
discussion intal Consei e je in program ai 4 di Novembar, al vûl
duncje infuartî chest procès e ufrî plui ocasions ae int par
viodile scrite, par sintîle e par doprâle. Tra lis novitâts
previodudis si fevele ancje di sburtâ ducj i dipendents des
aministrazions publichis locâls a imparâ e a doprâ almancul
cualchi frase par cornic in maniere di tacâ a rindi la lenghe une
presince cuotidiane, ancje se limitade, e a infuartî il leam che
operadôrs publics e citadins a àn cu la identitât specifiche de
Cornualie.
Font:
The Guardian,
07/10/15


text:
giovedì 27 ottobre 2016
Contis Curtis par la gnot dai muarts
Etichetis: Berlon, Checo Tam, Contecurte, Events e Leturis, Famei, Michele Londero, Ostîr, Raffaele Serafini
lunedì 24 ottobre 2016
La gnove parabule dai talents
Vuê mi soi dismot cun chê di gambiâ il vanzeli: cjapìn le parabule dai talents.
Ta le visitu?
Il paron, ch’al veve di partî, al clame i soi trê servidôrs e, secont le lôr capacitât di vore, al dà fûr vot talents. Al prin servidôr i lasse cinc, al secont i lasse doi e al ultin i mole nome un. Cuant ch’al torne, dopo un pôc di timp, a ju clame tal so ufizi par che i rindin cont di ce che a àn fat cui bêçs.
Al prin al conte ch’al veve dopleât i talents (di cinc 'nt veve dîs) e cussì ancje il secont (di doi 'nt veve cuatri). Il paron al reste dut content.
L’ultin al conte che, par pôre, al veve soterât il so talent e jal torne. Il paron si al va in bestie e i sberle: “Tu vevis almancul di puartâlu in bancje che cussì, almancul, tu m'al tornavis cui interès! Valà a remengo!
Jo o lassarès le prime part compagne e o gambiarès nome le seconde part:
L’ultin servidôr al conte ch’al veve compradis azions da bancje di Vicense e gji torne, al paron, cjarte di cesso. Il paron al va in bestie e i sberle: “Servidôr coion, tu podèvis, almancul, soterâ il talent che, almancul, tu mi tornavis chel! Valà a remengo!“
Podie lâ le modifiche?
REFERENDUM:
SÌ par confermâ; NO par lassâle come che e jere.
di Franco Vigo
Etichetis: Contis, Franco Vigo, Gjenar ironic, Gjenar politic, Gjenar sociâl
martedì 18 ottobre 2016
Lisute anin a pastanâ morârs
Lindo, sentât denant a la sô scrivanie, indulà che intun cjanton al tignive i siei intrics: cualchi libri, il gjornâl, un cuader, la pene e il lapis, “chê no si sa mai - si ripeteve di spes – a puedin coventâ, cuant che mancul tu tal spietis,” al passave lis sôs zornadis denant dal ordenadôr che al veve ben sistemât tal mieç di chel biel taulin.
Nol podeve sta cence: chel tramai, aromai, al jere deventât, par ducj, necessari come il sâl inte mignestre.
Cui voi al jentrave ogni dì jenfri il veri di chel machinari par pierdisi, oris e oris, a cjalâ placis, stradis di paîs, citâts mai prime viodudis; a lei gjornâi, libris di ogni fate; infin a fevelâ cun cristians iscrits a leandis di oms e feminis che si cjatavin dentri in chel mont imagjinari, come che si faseve une volte te ostarie par fevelâ dal plui e dal mancul: di balon, di politiche e de vite di ogni dì.
Insome, Lindo al jentrave intun altri mont, che se ancje nol podeve tocjâlu cu lis mans, lu stes al jere tant vêr ,che adiriture, plui di cualchidun, là dentri, al veve cjatât lavôr e altris ancjemò a fasevin afârs. Fintremai, e di chei no ‘nd è pôcs, che dentri in chê baraonde, a vevin cjatât une femine, che se ancje tant lontane a vevin podût maridâle lu stes.
Lisute la sô famine – no jere fanatiche come Lindo di chel imprest. A jê i bastave la television dut al dì impiade e chel telefonin che i veve regalât sô fie, par pierdisi ogni tant cun facebook clicant suntun un mi plâs o suntune musute, ancje se a dî la veretât plui di tant no bacilave. Puare Lisute, cun chês novitâts no si cjatave, i pareve di jessi il mus cu la sclope. Ma il mont al leve cussì e ancje jê no podeve tirâsi indaûr, ancje se dutis chês modernitâts la vevin fate inmalà.
E dut al jere tacât di cuant che a vevin sierade lis buteghis e lis ostariis dai borcs dal paîs, tal stes periodi che Lisute e veve tacât, la domenie, a no lâ plui a messe, ma che di buine cristiane la cjalave inte television.
Daspò dut al jere lât in piês di cuant che vevin butât jù il mûr di Berlin e i comuniscj a jerin lâts ducj in mone, tant al è vêr che di in chê volte nancje Lindo nol veve fat plui la tessare dal partît.
Cambiaments cussì incjalçâts, che si viodevin soredut cjalant cemût che planc planc al jere cambiât il paîs: cjasis di fâ sù o di comedâ nancje a fevelâ. Daspò, prime il capanon dal fari e un pôc dopo chel dal stagnin cu la buteghe dal marangon a vevin sierât. Par ultimis a vevin sierât ancje lis fabrichis des scarpis e chê de tipografie.
Par chest, mancjant il lavôr, di un pieç no nassevin plui fruts. Cussì, soredut tai vecjos borcs di chê citadine no si viodeve plui nissun, dome cualchi cristian a buinore o sot misdì. Passadis lis cuatri, al someave di jessi intun cimitieri.
Il paîs al jere muart. Lis procession, la sagre dal paîs no si fasevin plui. Par prionte cu la gnove mode che i muarts si brusin, no fasevin plui nancje i funerâi. La int no si cjatave plui come une volte. Ognidun a so mût si jere sierât in cjase par so cont.
Lisute, chel gnûf mont che si si jere fat indenant, la veve propit savoltade. Puarete, ogni setemane e leve dal psichiatri par tant che e jere esauride. Lindo, invezit, di front a chei savoltaments, mai une volte che si fos sintût pierdût. Forsit parcè che al crodeve che dutis chês novitâts che al olmave jenfri chel visôr a varessin, planc planc, comedât, pardabon, il mont.
Par ultin al jere lât in brût di gjugjulis, cuant che al jere vignût a cognossince di une start-up che i cinês a vevin finanziât par metile in vore tal paîs. Ven a stâi un arlevament di cavalîrs che mediant un sistemi di tubis colegâts tra di lôr e cu lis magjiis de chimiche e de biologjie al disfornave galetis in dutis lis stagjons: Vierte, Istât e Invier e sede a paladis.
Tal paîs, par cheste novitât, jenfri la int al jere dut un morbìn, soredut in chei cristians clamâts cun tant di letare a vore dentri in chel arlevament.
Dome Lisute, muarte ta l’anime par chel mâl che le avilive, no veve cjatât nissune gjonde par chê biele gnove.
Il pinsîr che Lisute e fos tant batude par chel esauriment gnervôs che i studave il cûr, Lindo nol podeve sopuartâlu. “A cost di inviâmi a Jerusalem a pît par domandâ la gracie, ma une dì, biade, o soi sigûr che o ai di tornâ a fâle ridi"- si ripeteve chel om ogni moment.-
“Dai Lisute, bute vie chel lancûr, no si à mai di pierdi la sperance, Tu viodarâs, se tu ti dâs coragjo, che dut al tornarà come prin. E doman tu âs di vignî cun mê tes nestris campagnis. Vin di dâ une man ancje nô. Larìn a pastanâ arbui di morâr, no si sa mai che par chei cavalîrs, plui indenant, no vedin bisugne des lôr fueis. E se se no ur coventaran, lu stes, se vin timp di vivi, podarìn mangjâ lis lôr moris, come cuant che a jerin fantats e tu tu mi bussavis cun chê bocje tant dolce".
di Nello Malisano
Publicât di gelo stellato a lis 08:00:00 20 coments
Etichetis: Contis, Gjenar romantic, Gjenar sociâl, Nello Malisano
domenica 16 ottobre 2016
E Berta e filave
Robis di no crodi, e invezit al jere propit cussì. Chês sacraboltadis di machinis, che a tacavin a zirâ pai nestris paîs cuant che Berta e jere fantate, a jerin deventadis il gnûf idul di adorâ. Nol jere impuartant il lôr colôr, se fossin curtis o lungjis: bastave dome che a vessin vût cuatri ruedis e lis clâfs par metilis in moto. E no stin fevelâ se e fos stade la mitiche 500 L, cu la senterabaltabile.
Tant al è vêr che se un fantat al fos jentrât cun chê torpedo tal paîs, di sigûr al varès scugnût scombati e no di pôc, par sielzi la fantate, jenfri chês tantis, che a varessin volût scjampâ vie cun lui. Di sigûr chê machine, dopo tancj agns di scûr e di miserie, e jere un simbul di libertât, cun di plui un lûc, un cjanton miôr dal jet di chês fantatis, par di plui fat di scartòs, e des lôr cjasis pituradis cu la cjalcine. Là dentri, in chel spazi ben cumbinât, plen di botons, lusutis e orlois, ur pareve di stâ intune sorte di gnove cjasute.
Ma ce che di plui al stiçave chês donzelis a saltâ dentri jenfri chês lamieris e jere la calamite di chel fantat dut ont di brilantine che la vuidave, e il pinsîr che cun tante gracie, plui indenant, lui si sarès fermât par bussâlis, magari slungjant la manute cun mistîr, metintle indulà che no si varès podût metile. Benedetis, denant a chei voi, a chel odôr di om e ai torments de lôr zoventût, cemût podevino disi di no?
Ma Berta no jere come lôr, e veve intor dal salvadi, la fuarce di une gnove libertât. No i bastave chê cjasute mobile di chel fantat dai cjavei neris che di bot dome a viodilu i faseve sclopâ il cûr. Ancje jê si jere comprade la sô Bianchine che cundut di seconde man la faseve svolâ, tocjâ chei cîi che no varès mai crodût di podê cjareçâ.
Tant al è vêr che une dì no à vût pôre di sfidâ propit il so biel che i coreve in bande cu la sô 500 L. A corevin come mats, cence pôre , cun di plui Berta cu lis notis tes orelis de cjason “pazza idea di far l'amore con lui” che e jesseve dai amplificadôrs de radio montade su la sô machine, che ancje se no tant biele, jê, la veve fate deventâ di dentri come un tinel. Pecjât che sul plui biel, propit cuant che a lave a dute buride, plui di 100, çuf, çuf, çuf…, la bianchina si jere studade. Mancul mâl che 500 L di chel fantat, potente come cinccent cjavai i jere vignude in socors.
Cumò Berta sentade dongje di lui, dai siei riçots neris no cjantave plui pazza idea di far l’amore con lui. Pierdude tai siei voi, lu faseve pardabon. Contente come une Pasche, dentri la 500 L.
di... Barbara Battel, ma voltade e scrite
di Nello Malisano
Version origjinâl: La impuartance de machine
Par me, che o soi nassude tal 1954, la machine di chei altris e rapresentave un status symbol di là de marcje, de potence o dal colôr che e ves! O viodevi lis clâfs de mitiche 500 L in man di un compagn di classe (colôr neri e.. detai dit a vôs basse cuntune ande di intese, “cu lis sentis che si ribaltin”!) e lu calcolavi di sioron parcè che, par me, vê la machine al voleve dî vê la libertât. Par tantis, anzit miôr dî par cualchidune des mês amiis (no pues butâ li numars che no puedin jessi verificâts), la machine e jere un dai prins lûcs là che il cûr che al bateve a fuart, lis bussadis “ae francese”, il cjapâsi a bracecuel, il ros su la muse, lis cjarecis e… a vignivin vivûts cu la dolcece tormentade dai sintiments dai fantats. Piçule oasi vie pal dì, ma plui dispès vie pe gnot, là che si scoltave il businâ dal cûr che al tonave tal cjâf sturnît di cjalt e di desideri, o tacavin a sintî lis sensazions di plasê che il cûr e il cuarp a devin fûr. La machine e valeve une stanzie e, par trop piçule che e fos, e jere simpri un cjanton che al deve bon acet ai nestris sintiments. Cualchi volte fintremai i innomenâts cussins personalizâts a deventavin mobilie. Dentri de mê prime machine, de mê Bianchina fantozziane – vernisade intune zornade plene di aiar e duncje cuntun efiet a cjarte di veri, e cuntun fonts che nol esisteve taponât par pietât cun tapeduts – o corevi dongje de 500 di chel zovin che mi veve fate incjocâ di amôr, tocjant i 105 chilometris ad ore, intant che par radio (Bianchina sì, ma plene di acessoris!!!) Patty Pravo e cjantave "pazza idea di far l'amore con lui, pensando di stare ancora insieme a te… pazza pazza idea...". Lis emozions a son aghe di vite pal nestri cûr e nol covente un ambient cun cualchi stele par vivilis di siôrs. Ae fin, inte 500 di chel fantat o ai vivût l’amôr, chel cul A maiuscul, par un Om fantastic. Sì, inte 500 parcè che, magari cussì no, ae mê Bianchina i ai sfolmenât i frens e .. brusât il motôr!
di Barbara Battel
Publicât di gelo stellato a lis 15:24:00 21 coments
Etichetis: Barbara Battel, Contis, Gjenar romantic, Nello Malisano
mercoledì 12 ottobre 2016
Aghe di simiteri
Un coredôr di biciclete gaiart come me al à spes, in astât, il problema di cjatâ di bevi e alore – vergognantmi di cjoli aghe intun bar – o cîr lis fontanis publichis o pûr o voi intai simiteris. E li, intun di chei, une dì o vevi viodût la tombe di une bielissime zovine muarte a 16 agns che mi à ispirat “Tornâ”. Mi plâs lâ tai simiteris ma o ai di jessi di bessôl. Il Verano di Rome al è un grant spetacul: e je une statue stupende cun trê figuris in bronç; un om tal mieç che al cjale par aiar e dôs feminis, une par bande che a alcin une man viers di lui. Al è biel ancje chel di Udin ma une dì mi plasarès visitâ Staglieno (Gjenue) e cirî il monument che al è stat fotografât su la cuviertine dal album “Closer” dai Joy Division, un dai complès di musiche rock che o preferìs.
E dopo al è ancje chel piçul simiteri di vuere di Aquilee dulà che o viodìn un agnul che al tire sù un soldât: no ai mai viodût une figure plui intense di chê!
Ta chel dal gno paîs ogni volte che o soi di bessôl mi fermi a cjalâ ducj chei che o cognossevi cuant che o jeri in vite e par ognidun di lôr mi tornin sù dai fats o des peraulis che mi àn dit. O varès di scrivi intun cuader dut ce che mi ricuardi di lôr.
No ai mai però di pensâ a ce che al è restât sot tiere: no rivarès a durmî vie pe gnot. Miôr concentrâsi su la lapide, su lis rosis, su la fotografie…
Une dì o jeri a Wachau, dongje Lipsia, a visitâ un piçul simiteri dongje di une glesie neogotiche dirocade. I protestants a son come i musulmans e i ebreus: no àn lis fotos su la lôr tombe. No son come nô catolics post-paians che o samenìn di statuis e di imagjinis i nestris zardins di chei che a no son plui. I protestants a son cuintri dal cult des imagjinis e cussì o viodevi dutis chês tombis che a vevin dome i nons e li datis ma a un ciert pont ve une tombe cuntune fotografie! Ma cemût? La foto e jere su la tombe di un zovin muart a 30 agns; velu li cuntun cjapiel a ûs borsalino tal cjâf e la ghitare in man. O pensavi: ce pecjât che al sedi muart cussì zovin chel li. Di sigûr, se lu ves cognossût, o varès vût alc in comun cun lui parcè ancje a me, lu savês, mi plâs une vore la musiche. Al jere li, tal simiteri di Wachau, dongje Lipsia: su la sô tombe e jere la stele di David.
di Checo Tam
Etichetis: Checo Tam, Contis, Famei, Gjenar romantic, Gjenar sociâl
lunedì 10 ottobre 2016
Robotike
Pieri al jere pidimentât a cause di un incident. Agnorums indaûr, par chescj câs, no dome a esistevin struturis adeguadis, ma ancje a jerin lis assistentis di famee, o plui indaûr ancjemò cualchi buine anime che si ocupave, o plui indaûr ancjemò, cuant che la int e scompartive il curtîl, un al viodeve di chel altri cence mai domandâsi la reson. Ma daspò de grande crisi di identitât discjadenade tai ultins agns dal vincjesim secul, dulà che il mont al jentrà in “salvisi cui che al po”, ognidun al veve plenis lis sachetis di un esagjerât amôr viers di se stes. Par cheste reson Pieri al viveve cuntun piçul robot dai voi dulinciôs, che al rispuindeve al non di Fredo.
I fîs di Pieri si sparniçarin in paîs esotics e oltrans, purpûr, ancje se intune altre maniere, a jerin simpri dongje dal vieli: vie skype, vie whatsapp, vie tablet e vie vie. La parintât lu saludave a traviers dal virtuâl in diferentis lenghis: - Hello dad, hola abuelo, mandi... mandi.
Daspò di chestis modernis e galandinis dosis di afetuositât, l’argagn si distudave, e Pieri, che mai al corispuindeve, si leve sierant simpri plui in se stes. La presince di Fredo in chei moments di conturbie e jere oltri mût impuartante, za che il robot lu tignive come un dêt madûr e ogni dibisugne e vignive esaudide.
Une dì Pieri al scomençà a fevelâi a Fredo come mai: lis peraulis leadis ae sô vite passade a sgorgolavin cun bondance come aghe cjacarone di sorzint. Il robot al steve in scolte cence pierdi olme. Tai moments di gjonde de fevelade, la voglade di Fredo e mandave lamps di ducj i colôrs, però, man man che la vicende e jentrave te part grise, i lusôrs si levin distudant. Metint lis palpieris in sfese, lui al cjalave e al scoltave a Pieri cun solidarietât, al poiave la sô man sore chê dal om e la sô musute slisse e tarondine e pandeve emozions mai viodudis prin di chê volte tai robots.
Il vieli lu cjalave perplès. Une gruesse lagrimone e coreve jù pe metaliche muse dulinciose di Fredo.
di Galliano di Buenos Aires
Etichetis: Contis, Galliano di Buenos Aires, Gjenar fantasience, Gjenar romantic
giovedì 6 ottobre 2016
La storie di Aide e Radamès
Dulinvie une spedizion militâr cuintri de Etiopie, i soldâts dal Egjit a fasin presonirie la principesse Aide e no savint pardabon cui che e je, la puartin a Menfi come sclave. So pari, il Re de Etiopie Amonasro, al imbastìs une incursion par liberâle e ripuartâle a cjase. Nol sa che sô fie si je inamorade dal zovin vuerîr Radamès, e che ancje lui al è inamorât di jê.
Magari cussì no ancje Amneris, la fie dal Faraon, e à pierdût il cjâf par Radamès. Amneris e à nulît che al puedi jessi alc di tenar fra la zovine sclave e il so amât; e cussì, par sot, e cîr di consolâ Aide, par savê alc di plui. Il Faraon al ven a savê lis ultimis novitâts dal confin. L'esercit de Etiopie al sta vignint indenant par scombatilu. A Radamès i ven dât il grât di comandant dal esercit egjizian, cul impegn di fermâ la avanzade dal esercit di Amonasro.
Aide e je scombatude fra l'amôr pe sô Patrie e l'amôr pal so Radamès. Amneris e ricêf tes sôs stanziis la sclave Aide e cun furbetât i da di intindi che Radamès al sedi muart in bataie. L’imbroi di Amneris al da il so efiet e la reazion cence volê di Aide la tradìs, palesant i siei sintiments. A chest pont ancje Amneris e met lis cjartis in taule e e pant il so amôr par Radamès. Cemût puedie une puare sclave contindi cun la fie dal Faraon? Mote di braùre Aide e pant la sô vere Identitât di fie dal Re di Etiopie.
Dal front a rivin gnovis di vitoriis e Amneris e oblee Aide a viodi la gjonde dal Egjit e la disfate dal so popul. Une marce trionfâl e ricêf il tornâ vitoriôs di Radamès. Come ricompense, il Faraon i concêt cualsisei robe che al vueli e vent ni vore agrât, lu declare so sucessôr al tron e i ufrìs la man di sô fie. I presonîrs etiopis a vegnin menâts denant dal Faraon; fra di lôr al è ancje Amonasro. Aide e cor dongje so pari, cence palesâ lis lôr veris identitâts che a restin discognossudis ai egjizis. Il re dai etiopis pardabon, al è stât dât par muart in bataie. Radamès, par amôr di Aide, al dopre la ufierte dal Faraon e al domande che ducj i presonîrs a vegnin molâts. Cussì i presonîrs a tornin a cjase, mancul Aide e Amonasro, stratignûts su consei dal Grant Sacerdot Ramfis, par svuincâ che i etiopis a cirin svindic pe lôr resint sconfite.
Amonasro, dilunc la sô presonie al cîr di judâ le sô Patrie; al oblee di fat sô fie Aide a tirâ fûr notiziis su la posizion dal esercit egjizi diretementri di Radamès.Radamès, che pûr al à acetât la man di Amneris e il tron di Egjit, al sint ancjemò di volê ben a Aide e, in fidance di jê, ur pant lis informazions voludis dal pari. Amonasro e Aide a rivin a scjampâ e nome cumò la lôr vere identitât e ven scuvierte. Radamès, disperât par vê, cence volêlu, tradît la sô Patrie, si consegne presonîr al Grant Sacerdot Ramfis. Amneris, savint che Radamès al è inocent, lu pree di discolpâsi, ma lui al refude, condanantsi di bessôl par il malacuart at.
Dulinvie il procès lui al tâs, no fasint peraule in sô difese. Amneris si rimet a la pietât dai Sacerdots, ma cundut il su ingropât apel, Radamès al ven condanât a muart par alt tradiment e menât vie. La condane e proviôt che Radamès al sedi sepulît vîf e lui al crôt di jessi di bessôl in te sô cripte, ma po dopo al si inacuarç che Aide si è taponade li, par murî cun lui. I doi morôs si confermin il lôr vicendevul amôr e a acetin il lôr gram destin. Intant che a spietin di murî, Amneris e vai su la lôr tombe, zigant: “… pâs, pâs, pâs …”.
Libare riduzion de opare “Aida” di G. Verdi
di Pauli Jacus
Etichetis: Contis, Gjenar romantic, Pauli Jacuss
Iscriviti a: Coments al post (Atom)